Jawatankuasa Pilihan Khas Parlimen adakan prosiding pertama kes kekecohan di KLIA

KUALA LUMPUR, 7 Muharam 1445H, Selasa – Jawatankuasa Pilihan Khas Hak Asasi Manusia, Pilihan Raya dan Reformasi Institusi Parlimen ke-15 hari ini mengadakan prosiding pertama berhubung kekecohan membabitkan seorang warga China di Lapangan Terbang Antarabangsa Kuala Lumpur (KLIA) akhir Jun lepas.

Jawatankuasa itu dalam satu kenyataan memaklumkan prosiding tersebut menyentuh isu kekangan pengendalian proses Notis Penolakan Masuk (NTL) serta masalah bagi pelancong yang dikenakan notis NTL, aduan orang awam mengenai proses NTL dan cadangan penambahbaikan undang-undang selain sistem sedia ada.

Kenyataan itu menyebut prosiding berkenaan, yang dipengerusikan oleh Leong Jee Keeng (PH-Selayang), telah memanggil wakil Kementerian Pelancongan, Seni dan Budaya (MOTAC) serta Persatuan Ejen-Ejen Pelancongan dan Pengembaraan Malaysia (MATTA) untuk memberi penerangan.

Bagaimanapun, MOTAC tidak dapat menghantar wakil dan Menterinya, Datuk Seri Tiong King Sing, selain mempunyai komitmen yang tidak dapat dielakkan dan telah dinasihati oleh peguam bahawa sebarang kenyataan tidak sesuai dikeluarkan kerana insiden itu masih dalam siasatan Polis Diraja Malaysia (PDRM)

Bagaimanapun, menurut kenyataan itu prosiding ini tidak akan menyentuh mana-mana siasatan jenayah yang dikendalikan oleh Suruhanjaya Pencegahan Rasuah Malaysia (SPRM) atau PDRM, justeru tidak wujud pertindihan siasatan antara jawatankuasa tersebut dan SPRM atau PDRM.

“Adalah menjadi keperluan MOTAC hadir untuk memberi keterangan kepada Jawatankuasa ini mengenai isu-isu berkaitan pengendalian proses NTL serta masalah bagi pelancong yang dikenakan notis NTL pada mesyuarat yang akan ditetapkan kelak,” katanya.

Menurut jawatankuasa itu, wakil MATTA yang hadir memberi penerangan ialah Presidennya iaitu Nigel Wong, bekas Presiden Datuk Tan Kok Liang, Pengurus Besar Maziah Mihat, Exco Kerja Khas Datuk Hamzah Rahmat serta Naib Presiden Penyelidikan dan Teknologi, Mohd Hizzat Mohd Shah.

Kenyataan itu menyebut prosiding berikutnya dijadualkan pada Rabu ini dan akan dibahagi kepada dua sesi iaitu penerangan daripada Kementerian Pengangkutan serta Malaysia Airports Holding yang disusuli oleh Kementerian Dalam Negeri dan Jabatan Imigresen.

Pada 29 Jun lepas, kekecohan berlaku di KLIA membabitkan orang kenamaan yang dikatakan cuba ‘menyelamatkan’ seorang wanita warga China yang dinafikan kemasukan ke negara ini sebaik tiba di lapangan terbang itu. – Bernama


Agong, Raja Permaisuri zahir ucapan takziah kepada keluarga Mufti Perak

KUALA LUMPUR, 18 Syawal 1442H, Ahad – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada keluarga Mufti Perak Tan Sri Dr Harussani Zakaria yang meninggal dunia hari ini.

Istana Negara menerusi laman Facebook rasmi hari ini, menyatakan Seri Paduka Baginda berdua turut menzahirkan rasa dukacita dengan pemergian Allahyarham dan berharap agar seluruh keluarga Allahyarham bersabar serta tabah menghadapi dugaan dan suasana pilu ini.

“Seri Paduka Baginda berdua menyanjung tinggi dan amat menghargai khidmat bakti serta jasa Allahyarham kepada masyarakat dan sumbangan Allahyarham dalam pembangunan ummah dan perkembangan syiar Islam.

“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin,” titah Seri Paduka Baginda berdua yang mengakhiri kenyataan itu dengan #muftiperak #malaysia.

Jabatan Mufti Negeri Perak dalam satu entri di Facebook memaklumkan Allahyarham meninggal dunia pada kira-kira 3 petang tadi di Hospital Raja Permaisuri Bainun (HRPB), Ipoh, Perak.

Sebelum ini dilaporkan, Harussani, 82, dan isterinya, Puan Seri Ainon Abdul Ghani sedang mendapatkan rawatan di HRPB, sebelum sambutan Aidilfitri berikutan jangkitan COVID-19.

Isteri Allahyaham telah beransur pulih dan dibenarkan keluar dari hospital pada 21 Mei lepas. – Bernama


Palestin kecam kelulusan Israel bina 3,000 penempatan haram

BAITULMAQDIS, 21 Rabiulawal 1443H, Khamis – Rakyat Palestin mengecam kelulusan negara pengganas Israel terhadap kira-kira 3,000 rumah peneroka haram baru di Tebing Barat yang diduduki.

Pegawai pertahanan Israel berkata, forum perancangan pejabat perhubungan Israel dengan Palestin memberi kelulusan awal untuk membina 1,344 unit rumah dan langkah terakhirnya untuk projek membina 1,800 rumah, lapor Reuters hari ini.

Pertubuhan bukan kerajaan (NGO) Israel, Peace Now turut mengesahkan kelulusan tersebut.

Kelulusan itu bertentangan dengan kritikan hebat oleh pentadbiran Presiden Amerika Syarikat (AS), Joe Biden sehingga kini terhadap projek itu.

Presiden Pihak Berkuasa Palestin (PA), Mahmoud Abbas meminta masyarakat antarabangsa untuk mengambil ‘pendirian tegas’ terhadap keputusan Israel ini.

Penempatan di wilayah Palestin yang diduduki dianggap sebagai haram di bawah undang-undang antarabangsa dan oleh kebanyakan masyarakat antarabangsa.

Bagaimanapun, kerajaan Israel terus mengembangkannya, menjadikan penyelesaian dua negara yang disokong antarabangsa semakin mustahil.

Sementara itu, jurucakap Pergerakan Perjuangan Islam Palestin (Hamas), Hazem Qassem memberitahu Al Jazeera bahawa ‘kelulusan itu mengesahkan tingkah laku pengembangan penempatan yang wujud dalam semua kerajaan Zionis’.

“Kami menggesa Pihak Berkuasa Palestin dan semua pihak antarabangsa untuk mengambil tindakan dan menghentikan pendudukan Israel daripada pembesaran penempatan haram di tanah kami,” katanya. – Agensi


Ancaman pengganas, perintah berkurung ESSZone dilanjutkan

LAHAD DATU, 16 Jamadilakhir 1442H, Jumaat – Perintah Berkurung di kawasan perairan tujuh daerah dalam Zon Selamat Timur Sabah (ESSZone) yang berakhir esok, dilanjutkan sehingga 14 Februari depan.

Pesuruhjaya Polis Sabah Datuk Hazani Ghazali berkata perintah itu meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.

Beliau berkata orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan sekali gus menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZone.

“Maklumat mendedahkan kumpulan yang menjalankan kegiatan penculikan untuk wang tebusan dan kumpulan Abu Sayyaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya dalam kenyataan hari ini.

Hazani berkata, arahan itu akan memudahkan penguatkuasaan dan pemantauan terhadap pergerakan bot dan menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan. – Bernama


Arab Saudi, Bahrain buka ruang udara untuk penerbangan Israel

RIYADH, 23 Muharram 1442H, Jumaat – Arab Saudi dan Bahrain akan membuka ruang udara mereka untuk membenarkan semua penerbangan pergi dan dari Israel, kata Penasihat White House, Jared Kushner.

Kushner memaklumkan bahawa setiap penerbangan negaran haram Israel harus meminta izin daripada pihak berkuasa Arab Saudi terlebih dahulu.

“Mereka bersetuju untuk membuka ruang udara mereka bukan hanya untuk penerbangan dari Israel ke Emiriah Arab Bersatu (UAE) dan kembali, tetapi untuk semua perjalanan ke timur.

“Jadi ketika terdapat permintaan, mereka akan menerima permintaan tersebut. Itu akan menjimatkan banyak masa. Itu meruntuhkan penghalang yang sudah ada selama 72 tahun,” kata Kushner.

Minggu lalu, Bahrain mengumumkan akan membenarkan pesawat Israel menggunakan ruang udaranya ke dan dari UAE, berikutan keputusan Arab Saudi membenarkan penerbangan serupa atas permintaan UAE.

UAE telah menerima penerbangan langsung pertama dari Tel Aviv sejak kedua negara melaksanakan hubungan normal bulan lalu.

Bahrain, yang awal tahun ini mengatakan bahawa Israel mempunyai hak untuk membela diri terhadap rakyat Palestin, baru-baru ini menyatakan penentangannya terhadap menormalisasi hubungan dengan Israel.

Namun, menurut penyiar Israel, Kan, Bahrain dijangka mengikuti UAE setelah Israel dan UAE menandatangani perjanjian damai mereka di Washington DC pada akhir bulan ini. – Agensi


Palestin: Jawi minta semua masjid, surau buat solat hajat

BANGI, 15 Ramadan 1444H, Khamis – Semua masjid dan surau di seluruh Wilayah Persekutuan Kuala Lumpur, Putrajaya dan Labuan akan melaksanakan solat hajat bagi mendoakan kesejahteraan serta keselamatan rakyat Palestin.

Jabatan Agama Islam Wilayah Persekutuan (Jawi) dalam kenyataan memaklumkan, solat hajat itu akan dilaksana untuk dua hari berturut-turut bermula selepas solat Isyak, malam ini.

Katanya, ia akan turut dilaksanakan sekali lagi selepas solat Jumaat esok bersama bacaan Qunut Nazilah.

“Kami mengutuk sekeras-kerasnya serangan tidak bertanggungjawab dan kezaliman yang dilakukan lebih-lebih lagi dalam bulan Ramadan yang mulia.

“Sesungguhnya doa dan munajat yang dipanjatkan ke hadrat Allah SWT adalah lambang solidariti berpanjangan umat Islam untuk keamanan rakyat Palestin,” katanya.

Sementara itu, Menteri di Jabatan Perdana Menteri, Datuk Dr Mohd Na’im Mokhtar turut mengajak umat Islam turut serta melaksanakan solat hajat khusus untuk rakyat Palestin di tiga masjid utama di bawah Jabatan Kemajuan Islam Malaysia (Jakim).

“Malam ini selepas solat Isyak, Masjid Negara, Masjid Putra dan Masjid Tuanku Mizan Zainal Abidin, Putrajaya akan mengadakan solat hajat mendoakan keselamatan rakyat Palestin.

“Begitu juga masjid dan surau di bawah pentadbiran Jawi turut mengadakan solat hajat. Saya mengundang tuan-tuan dan puan-puan yang berdekatan untuk bersolat hajat dan mendoakan keselamatan buat rakyat Palestin,” katanya.


Mohd Azizi dakwa ada ‘broker politik’ tawar RM4 juta kepadanya: Kamaruddin

KOTA BHARU, 24 Rabiulakhir 1445H, Rabu – Keputusan Ahli Parlimen Gua Musang, Mohd Azizi Abu Naim mengisytiharkan sokongannya kepada Perdana Menteri, Datuk Seri Anwar Ibrahim dan kerajaan campuran, mengejutkan Parti Pribumi Bersatu Malaysia (Bersatu).

Ketua Bersatu Kelantan, Datuk Kamaruddin Md Nor berkata, beliau dimaklumkan bahawa Mohd Azizi telah mengeluarkan kenyataan melalui catatan Facebook.

“Kenyataan beliau amat memeranjatkan saya kerana Sabtu lalu (4 November), kita ada mesyuarat Bersatu negeri dan beliau (Azizi) turut menghadiri mesyuarat.

“Dalam pertemuan itu, beliau memberitahu saya bahawa seorang ‘broker politik’ telah menawarkan kepadanya RM4 juta berserta faedah lain jika beliau membuat kenyataan untuk mengisytiharkan sokongannya kepada PMX (Anwar).

“Dia memberitahu saya bahawa dia telah menolak semua tawaran dan saya mengucapkan tahniah kepadanya,” katanya seperti dilapor New Straits Times.

Bagaimanapun, kenyataan terbaharu ini ternyata mengejutkan, justeru Kamaruddin berkata, sebarang tindakan terhadap Mohd Azizi akan diputuskan pimpinan tertinggi Bersatu.

“Buat masa ini, saya serahkan kepada pimpinan pusat parti untuk mengambil tindakan yang sewajarnya,” tambahnya.

Keputusan Mohd Azizi itu menyusuli tindakan sama oleh Ahli Parlimen Labuan, Datuk Suhaili Abdul Rahman dan Ahli Parlimen Kuala Kangsar, Datuk Iskandar Dzulkarnain Abdul Khalid.

Dalam satu kenyataan yang dimuat naik di laman Facebooknya, Mohd Azizi mengakui tindakannya menyokong Anwar dilakukan demi dan kebaikan rakyat di kawasannya.

“Setelah teliti dan mendengar pembentangan Belanjawan 2024 oleh Datuk Seri Anwar Ibrahim – yang berusaha menerajui pemulihan ekonomi negara dan meringankan beban kewangan rakyat – saya selaku Ahli Parlimen Gua Musang dengan ini mengisytiharkan sokongan penuh saya terhadap kepimpinan Perdana Menteri mulai tarikh kenyataan media ini dikeluarkan,” katanya dalam kenyataan itu.

Mohd Azizi, yang bertanding atas tiket PAS ketika Pilihan Raya Umum ke-15 berkata, langkah itu akan membolehkan pengundinya menikmati pelbagai manfaat dan inisiatif termasuk menaik taraf kemudahan infrastruktur yang pernah dimintanya untuk Gua Musang semasa memegang jawatan.

Pengisytiharan sokongan Mohd Azizi terhadap Anwar dibuat selepas Bersatu mengumumkan menggantung keahlian Suhaili dalam parti itu selama enam tahun, juga kerana menyokong PM.

Dua hari sebelum itu, Bersatu juga telah menggantung keahlian Iskandar Dzulkarnain, selama empat tahun.


Pelaksanaan gaji minimum majikan kurang 5 pekerja ditangguh

BANGI, 3 Jamadilakhir 1444H, Selasa – Pelaksanaan kuat kuasa gaji minimum RM1,500 bagi majikan yang menggajikan pekerja kurang daripada lima orang ditangguhkan kepada 1 Julai 2023.

Penangguhan pelaksanaan perintah yang sepatutnya dikuatkuasakan pada 1 Januari depan itu dibuat setelah mengambil kira kesediaan kategori majikan berkenaan.

Menteri Sumber Manusia, V. Sivakumar berkata, keputusan itu juga dibuat setelah kerajaan mengambil kira pandangan pelbagai pihak berkepentingan yang dijangka menghadapi cabaran ekonomi serta kewangan pada tahun 2023.

“Penangguhan tambahan selama enam bulan ini juga diharap dapat memberikan peluang untuk menyelaras dan mengimbangi keperluan kewangan yang sedikit sebanyak akan membantu memulihkan kedudukan ekonomi syarikat-syarikat yang menggajikan kurang dari lima orang pekerja.

“Kementerian Sumber Manusia (KSM) ingin menegaskan bahawa majikan yang menggajikan lima orang pekerja atau lebih dan tanpa mengira jumlah pekerja, majikan yang menjalankan aktiviti profesional yang dikelaskan di bawah Piawaian Pengelasan Pekerjaan Malaysia (MASCO) masih perlu meneruskan pembayaran gaji minimum sebanyak RM1,500 bermula 1 Mei 2022,” katanya dalam kenyataan, hari ini.

Justeru, beliau mengingatkan majikan yang tidak terbabit penangguhan supaya terus mematuhi pelaksanaan Perintah Gaji Minimum (PGM) dengan membayar kadar RM1,500 sebulan kepada pekerja.

“Akhir sekali, KSM berharap penangguhan ini diterima baik oleh semua pihak,” katanya.

Untuk rekod, PGM 2022 telah berkuatkuasa mulai 1 Mei lalu, dengan kadar gaji minimum RM1,500 sebulan untuk semua sektor tanpa mengira wilayah bagi majikan yang menggajikan lima orang pekerja atau lebih.

Manakala, bagi semua majikan yang menggajikan kurang dar lima orang pekerja, telah diberi pengecualian dan pelaksanaan PGM 2022 sebanyak RM1,500 sebulan sepatutnya berkuatkuasa pada 1 Januari 2023.


Empat terkorban selepas lelaki Jepun mengamuk

TOKYO, 6 Zulkaedah 1444H, Jumaat – Seorang lelaki ditahan polis selepas melakukan serangan luar biasa berikutan menikam dan menembak mati empat individu yang tidak dikenali, di wilayah Nagano, Tokyo.

Penyerang yang dikenali Masanori Aoki dipercayai anak kepada ahli politik Jepun itu, didakwa menikam seorang wanita tidak dikenali sebelum menembak dua anggota polis dengan senapang miliknya.

Kejadian serangan senjata api jarang berlaku di negara itu walaupun bekas Perdana Menteri Jepun, Shinzo Abe terbunuh, Julai tahun lalu akibat serangan berkenaan.

Memetik agensi berita Kyodo, polis menerima laporan mengenai kejadian luar biasa itu kira-kira 4.25 petang Khamis mengenai tindakan lelaki menikam seorang wanita yang tidak dikenali.

Sementara itu, seorang saksi yang enggan mendedahkan nama memaklumkan, lelaki itu menyerang mangsa pertama menggunakan sebilah pisau.

Namun, sehingga kini motif serangan berkenaan belum dikenal pasti.

Suspek yang memakai seragam penyamaran bersama topi, cermin mata hitam dan topeng itu kemudian menembak mati dua anggota polis yang bertindak balas terhadapnya.

Bagaimanapun tidak jelas bagaimana suspek keempat yang dipercayai seorang wanita warga emas menjadi mangsa korban.

Suspek kemudian mengurung diri di kediamannya sebelum diberkas pasukan polis. – Agensi


TV Pertiwi lapor polis laman web disekat

Oleh Siti Hafidah Abd Ghaffar

BANGI, 1 Safar 1445H, Jumaat – Ketua Pegawai Operasi TV Pertiwi, Mohd Firdaus Salleh Hudin hari ini membuat laporan polis susulan laman web portal berita itu disekat kepada pengguna di Malaysia kerana didakwa melanggar undang-undang.

Laporan polis itu dibuat di Balai Polis Bandar Baru Bangi, Kajang pada jam 9.31 pagi tadi.

Mohd Firdaus berkata, laman web tvpertiwi.com.my telah disekat oleh pihak Suruhanjaya Komunikasi dan Multimedia Malaysia (SKMM) atas sebab yang tidak dapat dikenal pasti.

Justeru, laporan polis dibuat sebagai rujukan untuk mendapatkan penjelasan SKMM berhubung sekatan ke atas portal berita itu.

“Kami akan membuat aduan rasmi kepada SKMM selepas ini,” katanya di sini, hari ini.

Pada masa sama, beliau memaklumkan, pihaknya masih belum menerima notis mengenai sekatan itu daripada pihak bertanggungjawab.

Terdahulu, TV Pertiwi menggesa kerajaan khususnya Kementerian Komunikasi dan Digital serta SKMM menjelaskan perkara tersebut selain menyatakan kesalahan telah dilakukan portal berkenaan.

Mohd Firdaus berkata, TV Pertiwi selaku sebuah organisasi media bebas sewajarnya diberikan keadilan dan berhak menyiarkan kandungan termasuk mengkritik kerajaan dengan menggunakan hak kebebasan media dan hak kebebasan bersuara.

Untuk rekod, pada 15 Ogos lalu, akaun TikTok TV Pertiwi juga disekat tanpa sebarang penjelasan.

“Sekatan ini menimbulkan persoalan di manakah sikap keterbukaan pihak kerajaan dalam berinteraksi dengan kepelbagaian pandangan berkaitan isu politik dan isu semasa,” katanya.


PM ucap takziah, sifat pemergian Hasbullah kehilangan besar

KUALA LUMPUR, 30 Rabiulawal 1442H, Isnin – Perdana Menteri Tan Sri Muhyiddin Yassin dan keluarga hari ini menzahirkan ucapan takziah kepada keluarga Ahli Parlimen Gerik, Perak, Allahyarham Datuk Hasbullah Osman yang meninggal dunia petang tadi akibat sakit jantung.

Muhyiddin menyifatkan kematian Hasbullah merupakan kehilangan besar kerana Allahyarham pernah menjadi setiausaha politiknya ketika beliau menjawat jawatan Timbalan Perdana Menteri.

‘’Selaku Setiausaha Politik, arwah telah memainkan peranan besar dalam mencorakkan perjalanan politik saya, jasa yang amat saya hargai hingga ke hari ini.

“Banyak kenangan yang kami kongsi bersama. Pemergian Allahyarham merupakan satu kehilangan besar buat saya,’’ katanya menerusi hantaran dimuat naik di Facebook malam ini.

Beliau berkata sebagai seorang wakil rakyat, Allahyarham sentiasa membangkitkan isu dan hal berkaitan kepentingan rakyat di Parlimen.

Katanya, Hasbullah juga merupakan seorang yang peramah dan sikapnya itu membuatkan Allahyarham mudah mesra dengan ramai orang.

“Bagi pihak kerajaan, saya merakamkan setinggi-tinggi penghargaan dan terima kasih atas jasa bakti Allahyarham sepanjang bergelar wakil rakyat dan juga selaku Pengerusi Syarikat Perumahan Negara Berhad (SPNB).

“Semoga amalan baik Allahyarham diterima Allah SWT dan rohnya ditempatkan bersama orang yang beriman dan beramal soleh,’’ kata Muhyiddin.

Hasbullah, 63, disahkan meninggal dunia oleh pihak Hospital Raub, Pahang.

Allahyarham yang menjadi Ahli Parlimen Gerik sejak 2004 dilantik sebagai Pengerusi SPNB pada 11 Mei lalu.

Dalam Pilihan Raya Umum ke-14, Allahyarham mengekalkan kedudukan sebagai Ahli Parlimen Gerik selepas menang dengan majoriti 5,528 menewaskan calon PAS, Mohd Dahalan Ismail dan calon Bersatu, Ibrahim Mohd Hanafiah. – Bernama


Strain virus jangkiti kluster Tawar masih dalam kajian

PUTRAJAYA, 6 Muharram 1442H, Selasa – Kementerian Kesihatan (KKM) masih menjalankan kajian berhubung strain atau jenis virus COVID-19 yang menjangkiti Kluster Tawar dan tidak menolak kemungkinan virus itu telah bermutasi, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, jangkitan COVID-19 daripada Kluster Tawar adalah tinggi dan pihak makmal sedang mengenal pasti jenis virus itu.

“Kita telah mengambil ujian atau swab virus itu di makmal, dan makmal akan cuba asingkan virus itu sebelum kita boleh kulturkan dan baca genomik virus itu.

“Jadi siasatan sedang dijalankan, tetapi sekarang ini kita tidak pasti walaupun kita boleh syak ada perubahan daripada mutasi tapi kita tidak dapat sahkan lagi,” katanya dalam sidang media harian perkembangan COVID-19 di sini, hari ini.

Mengulas lanjut, beliau berkata, walaupun tiada kes positif COVID-19 dikesan daripada Kluster Pesakit Dalam Siasatan (PUI) Sivagangga dalam tempoh dua minggu ini, siasatan dan penyelidikan mengenai virus yang menjangkiti individu daripada kluster itu masih diteruskan.

“Siasatan atau penyelidikan masih dijalankan di makmal dan setakat ini tiga kes didapati positif yang ada mutasi D614G. Kalau kita lihat, mutasi ini hanya mengatakan ada kebolehjangkitan lebih tinggi tetapi dari segi keganasan, virus tersebut adalah lebih kurang sama dan bukan ada komplikasi dari segi rawatan,” katanya.

Kluster Tawar yang kebanyakannya bertumpu di Mukim Tawar, Kedah, merupakan kluster terbesar ketika ini dengan kes pertama kluster adalah lelaki warga tempatan yang juga peniaga.

Lelaki itu dikatakan mempunyai sejarah menghadiri upacara keagamaan memperingati kematian ahli keluarga yang berlangsung dari 31 Julai hingga 1 Ogos lalu.

Setakat hari ini, Kluster Tawar telah mencatatkan 70 kes positif dan enam daripadanya sedang dirawat di Unit Rawatan Rapi.

Sehingga pukul 12 tengah hari tadi, sebanyak 3,547 orang telah disaring dalam kluster ini iaitu 3,018 orang di Kedah, 518 orang di Pulau Pinang dan 11 orang di Perak.

Ditanya mengenai lima kes baharu dalam Kluster Tawar yang kesemuanya membabitkan pelajar sekolah rendah dan merupakan kontak rapat kepada kes ke-9197, Dr Noor Hisham berkata pihaknya masih menjalankan saringan dan siasatan berkaitan.

“Sekolah itu telah ditutup dan kita sedang jalankan siasatan ada kemungkinan jangkitan itu daripada ibu kepada anak dan anak itu ada kawan di sekolah sama, jadi itu generasi ketiga bukan pertama,” katanya.

Sementara itu berhubung laporan mengatakan kanak-kanak berpotensi menjadi golongan silent super spreader COVID-19, beliau berkata setakat ini pihaknya masih belum mengesan perkara berkenaan di negara ini.

Dalam pada itu Dr Noor Hisham berkata penamatan lebih awal Perintah Kawalan Pergerakan Diperketatkan Bersasar (PKPDB) Secara Pentadbiran di dua buah kampung di Perlis dan empat mukim di Kedah mulai esok adalah berikutan tiada kes positif dikesan dalam tempoh lebih dua minggu pelaksanaannya.

“Kita tamatkan sebab ujian kedua telah dijalankan dan semua didapati negatif lebih tempoh 14 hari iaitu tempoh inkubasi,” katanya dan menambah, pemantauan tetap akan dijalankan pihaknya.

PKPDB di kedua-dua kawasan itu sepatutnya tamat pada 31 Ogos ini.

Dalam sidang media itu Dr Noor Hisham turut mengumumkan empat lagi kluster telah ditamatkan pengawasan dan pemantauan hari ini selepas 28 hari tiada kes baharu dan kematian dilaporkan, menjadikan jumlah keseluruhan kluster yang tamat sebanyak 89. – Bernama


SUHAKAM patut berdiri menentang Islamofobia dan pembersihan etnik

GABUNGAN Pertubuhan Masyarakat Sivil Malaysia bagi Proses Semakan Berkala Sejagat (MACSA) dan Majlis Perundingan Melayu (MPM) ingin menyatakan kekesalan dan kekecewaan kami terhadap laporan Suruhanjaya Hak Asasi Manusia (SUHAKAM) mengenai kebebasan bersuara di Malaysia dalam laporan pertengahan penggal SUHAKAM untuk semakan berkala sejagat (UPR) ketiga.

Dalam laporannya mengenai kebebasan bersuara di Malaysia sejak 2018, SUHAKAM sekali lagi gagal mengiktiraf insiden Islamofobia yang nyata sejak tiga tahun lalu dan sekatan kebebasan bersuara ratusan jika tidak beribu-ribu rakyat Malaysia dalam menentang pembersihan etnik di Palestin.

Meninggalkan insiden kebencian ini sekali lagi mengukuhkan persepsi orang ramai bahawa SUHAKAM bersikap selektif dan berat sebelah dalam mempromosikan hak asasi manusia.

Ini bukan dan tidak akan menjadi tanggapan baik untuk pergerakan hak asasi manusia di Malaysia.

Antara insiden Islamofobia yang ketara sejak 2018 adalah seperti berikut:

1. Seorang menteri mengisytiharkan perang kaum apabila dua parti politik Islam (UMNO dan PAS) mengumumkan kesediaan untuk bekerjasama antara satu sama lain.

Walaupun menteri tersebut telah menarik balik kenyataan itu, insiden ini adalah contoh terbaik ungkapan menakut-nakutkan yang ekstrem (extreme fearmongering) yang menyeru kepada peperangan.

2. Promosi buku komik di sekolah vernakular yang hanya melabel orang Melayu Islam yang membantah penindasan di Uighur sebagai radikal.

Gambaran buku komik itu bukan sahaja meremehkan pembersihan etnik tetapi jelas rasis dalam mencemuh satu kaum sahaja. Kalau kaum lain membantah tidak pula radikal.

3. Kerajaan tunduk kepada Islamofobia terhadap pengenalan sukatan pelajaran Jawi.

Jawi adalah abjad semata-mata seperti skrip Roman dan sukatan pelajaran Jawi yang diperkenalkan hanya menyentuh penggunaan sekular harian.

Ia telah dibantah oleh kumpulan kaum menggunakan ketakutan (fearmongering) yang tidak berasas terhadap Islam dan kerajaan telah tunduk kepada tekanan sedemikian.

Ini adalah beberapa insiden Islamofobia yang terkenal pada masa lalu yang telah dicatatkan dalam Laporan Islamofobia MACSA dan pelbagai kenyataan-kenyataan akhbar.

Terdapat banyak contoh lain tetapi kegagalan SUHAKAM untuk menyerlahkan insiden kebencian ini bukan sahaja menyebabkan kerajaan tidak akan bertanggungjawab terhadap perkara yang sama, ia menimbulkan dakwaan berat sebelah dan pilih kasih di pihak SUHAKAM dalam melaporkan pencabulan hak asasi manusia.

Apa yang memburukkan lagi perkara di atas adalah kegagalan untuk mengiktiraf sekatan kebebasan bersuara ramai rakyat Malaysia dalam membantah penghapusan etnik di Palestin.

MACSA menerima ratusan aduan daripada orang ramai terhadap penyedia platform media sosial seperti Facebook, TikTok, Instagram dll yang sewenang-wenangnya menapis dan melarang terbitan kenyataan-kenyataan (posting) di media sosial.

Terdapat juga banyak laporan media yang mengkritik penapisan ini.

Penyedia platform media sosial ini perlu diambil tindakan atas penapisan sewenang-wenang dan penyalahgunaan kuasa ini.

SUHAKAM sepatutnya mengetuai reformasi peraturan penapisan media tersebut yang jelas telah menindas dan menyekat kebebasan rakyat Malaysia untuk bersuara menentang ketidakadilan.

Lagipun, protes rakyat adalah menentang penghapusan etnik yang sepatutnya digalakkan dan dipromosikan dengan jelas oleh SUHAKAM.

Kegagalan SUHAKAM mengenengahkan perkara ini amat menyerlahkan pendirian SUHAKAM sendiri.

Selain itu, hakikat bahawa SUHAKAM telah memilih untuk mengenegahkan nasib Malaysiakini dalam laporannya dan bukannya penderitaan orang ramai di atas menunjukkan betapa selektifnya dan tersalah anggap (misconceive) penilaian SUHAKAM terhadap pencabulan hak asasi manusia.

MACSA dan MPM menyeru SUHAKAM untuk berdiri mengiktiraf dan menentang Islamofobia dan penghapusan etnik.

Datuk Dr Hassan Mad
Setiausaha Agung
Majlis Perundingan Melayu (MPM)

Lukman Sheriff Alias
Assc Prof Dr Rafidah Hanim Mokhtar,
Pengerusi Bersama Malaysian Alliance of Civil Society Organisations in the Universal Periodic Review (UPR) Process (MACSA)


Polis siasat laporan Al Jazeera

KUALA LUMPUR, 15 Zulkaedah 1441H, – Polis memulakan siasatan berhubung laporan agensi berita antarabangsa Al Jezeera yang didakwa berniat memburukkan imej Malaysia menerusi dokumentari mengenai cara negara ini mengendalikan pendatang tanpa izin dalam usaha mengekang penularan COVID-19.

Timbalan Pengarah (Siasatan/Perundangan) Jabatan Siasatan Jenayah Bukit Aman DCP Mior Faridalathrash Wahid berkata, pihaknya menjalankan siasatan susulan laporan yang dibuat Jabatan Imigresen di Balai Polis Presint 7 Putrajaya.

“Kita telah buka kertas siasatan mengikut Seksyen 500 Kanun Keseksaan serta Seksyen 233 Akta Komunikasi dan Multimedia 1998,” katanya ketika dihubungi Bernama.

Siasatan dijalankan polis kontinjen Kuala Lumpur.

Beliau berkata, pihaknya turut menerima laporan yang dibuat oleh seorang wanita berhubung isu sama di Putrajaya pada kira-kira 9 pagi tadi.

Mior Faridalathrash berkata, pengadu membuat laporan selepas menonton video dokumentari itu di laman YouTube dan keterangannya telah diambil

Al Jazeera sebelum ini menyiarkan dokumentari bertajuk ‘Locked Up in Malaysia’s Lockdown’ berdurasi 25 minit 50 saat yang mengecam layanan terhadap pendatang tanpa izin ketika Malaysia melaksanakan langkah menangani COVID-19.

Tardahulu melaporkan Ketua Polis Negara Tan Sri Abdul Hamid Bador berkata, laporan yang dikeluarkan agensi berita tersebut yang mendakwa Malaysia melakukan diskriminasi terhadap pendatang tanpa izin adalah tidak tepat dan siasatan lanjut sedang dijalankan PDRM.

Menteri Kanan (Kluster Keselamatan) Datuk Seri Ismail Sabri Yaakob mahu agensi berita antarabangsa itu memohon maaf kepada rakyat Malaysia kerana menyiarkan fakta tidak benar dan mengelirukan. – Bernama


Pendakwaan tarik balik surat mohon mahkamah utamakan kes Zahid

KUALA LUMPUR, 2 Safar 1444H, Selasa – Pihak pendakwaan dalam kes Datuk Seri Dr Ahmad Zahid Hamidi menarik balik surat yang dihantar kepada hakim perbicaraan Datuk Collin Lawrence Sequerah supaya memberi keutamaan kepada perbicaraan kes rasuah Presiden UMNO itu berbanding kes 1Malaysia Development Berhad (1MDB) Datuk Seri Najib Tun Razak.

Timbalan Pendakwa Raya Abdul Malik Ayob yang mengemukakan permohonan itu memberitahu mahkamah bahawa perkara tersebut kini sudah selesai dengan mengambil kira penarikan balik surat berkenaan.

“Oleh itu tiada permohonan sedemikian di hadapan mahkamah ini. Kita teruskan dengan perbicaraan ini,” katanya sebelum bermulanya prosiding hari ini.

Pada ketika ini, Hakim Sequerah berkata tiada sesiapa yang boleh menentukan kes apa yang harus diberi keutamaan di mahkamah.

Peguam Ahmad Zahid, Datuk Hisyam Teh Poh Teik, kemudian bangun dan berkata surat itu boleh ditafsirkan sebagai memberi tekanan kepada mahkamah.

“Kami berharap perbicaraan ini akan dijalankan mengikut kedaulatan undang-undang,” tegasnya.

Hakim Sequerah juga merupakan hakim perbicaraan dalam kes 1MDB Najib yang menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram melibatkan jumlah yang sama.

Surat kepada setiausaha Hakim Sequerah dihantar petang semalam yang Abdul Malik menyatakan bahawa beliau diarah memberi keutamaan kepada kes Ahmad Zahid yang kini di peringkat pembelaan dan salinan surat itu turut diserah kepada pasukan pembelaan Ahmad Zahid.

Sejak petang semalam, surat itu tular di media sosial malah terdapat pihak mempertikaikan ketulenannya.

Perbicaraan kemudian bersambung apabila Ahmad Zahid diperiksa semula oleh peguamnya Hamidi Mohd Noh.

Ahmad Zahid membela diri atas 47 pertuduhan iaitu 12 kes pecah amanah, lapan rasuah dan 27 pengubahan wang haram membabitkan puluhan juta ringgit milik dana Yayasan Akalbudi. – Bernama


Lebih 24,000 mangsa banjir di Terengganu, Kelantan masih berlindung di PPS

KUALA LUMPUR, 28 Rejab 1443H, Rabu – Jumlah mangsa banjir di Terengganu dan Kelantan yang dipindahkan ke pusat pemindakan sementara (PPS) berkurang kepada 24,989 setakat 2 petang ini, berbanding 26,447 orang pagi tadi.

Di TERENGGANU, jumlah mangsa yang terjejas akibat bencana alam itu menurun daripada 17,382 membabitkan 4,549 keluarga pagi tadi kepada 16,183 orang daripada 4,223 keluarga.

Sekretariat Jawatankuasa Pengurusan Bencana Terengganu memaklumkan, semua mangsa banjir itu ditempatkan di 77 PPS dengan Kemaman merekodkan jumlah penduduk tertinggi iaitu 8,308, diikuti Hulu Terengganu (3,814), Dungun (2,698), Kuala Negeru (498), Kuala Terengganu (462), Besut (348) dan Setiu (55).

Sementara itu, Jabatan Pengairan dan Saliran (JPS) melalui laman sesawang https://publicinfobanjir.water.gov.my melaporkan hanya Sungai Kemaman di daerah Kemaman mencatat bacaan melebihi paras bahaya dengan kebanyakan sungai di Terengganu berada pada paras normal.

Di KELANTAN, jumlah mangsa banjir turut menurun kepada 8,806 orang berbanding 9,063 orang pagi tadi dan semuanya ditempatkan di 27 PPS di empat daerah terjejas iaitu Pasir Mas, Tumpat dan Pasir Puteh.

Portal JPS pula melaporkan semua sungai utama di negeri itu berada pada paras biasa. – Bernama


Rukun Negara tunjang keamanan, kemajuan Malaysia

KUALA LUMPUR, 16 Zulkaedah 1441H, Rabu – Tiada siapa dapat menidakkan pegangan hidup rakyat berpaksikan kepada lima prinsip Rukun Negara menjadi tunjang kepada keamanan, kemakmuran dan kemajuan, yang dikecapi Malaysia sehingga ke hari ini.

Tanggal 31 Ogos ini, genap separuh abad atau 50 tahun Rukun Negara dibentuk, selepas peristiwa 13 Mei 1969, dan peranan falsafah negara itu terus mekar sebagai tonggak perpaduan kaum dan keharmonian nasional, di Malaysia.

Bagi menyemarakkan nilai perpaduan dan penghayatan rakyat terhadap prinsip dan falsafah negara itu, Khamis ini (9 Julai), akan dilancarkan sambutan ulang tahun Jubli Emas pembentukan Rukun Negara sebagai pemacu peribadi murni rakyat, bagi membawa Malaysia terus gemilang pada tahun-tahun mendatang.

Perdana Menteri Tan Sri Muhyiddin Yassin, dijangka melancarkan acara sambutan tersebut di Bangunan Perdana Putra di Putrajaya.

Sambutan itu juga bersempena dengan sambutan Hari Kebangsaan dan Hari Malaysia 2020, yang menjadi acara tahunan, bagi memperingati tarikh kemerdekaan negara dan penubuhan Malaysia.

Ini juga menjadi usaha berterusan bagi menyuburkan semangat dan jiwa seluruh rakyat Malaysia, yang sudah melalui pelbagai cabaran, onak dan duri, sejak Rukun Negara diisytiharkan pada 31 Ogos 1970.

Lima prinsip terkandung dalam Rukun Negara adalah Kepercayaan Kepada Tuhan; Kesetiaan Kepada Raja dan Negara; Keluhuran Perlembagaan; Kedaulatan Undang-Undang; serta Kesopanan dan Kesusilaan.

Ia menjadi asas yang perlu diikat kemas, bagi memastikan rakyat sentiasa menerima dan memahami kepelbagaian kaum, agama dan kepercayaan, yang terdapat di negara ini sebagai satu keistimewaan dan keunikan, yang perlu dipertahankan.

Terutama pada masa kini, apabila negara sedang berhadapan dengan pandemik COVID-19, dengan kelembapan ekonomi dunia, menyebabkan negara berhadapan dengan cabaran lebih getir.

Situasi itu, memerlukan masyarakat agar sentiasa patuh dan berpegang kepada prinsip-prinsip yang terkandung dalam Rukun Negara, bagi memastikan Malaysia terus dapat dibangunkan dengan semangat perpaduan dan kerukunan sebagai rakyat Malaysia.

Pada hakikatnya, asas utama wujudnya Rukun Negara adalah, untuk memperkukuh dan mengembalikan perpaduan kaum susulan peristiwa 13 Mei 1969, dan falsafah itu tidak boleh diketepikan, sebaliknya perlu terus diteliti dan dihayati sepenuhnya, oleh seluruh rakyat Malaysia.

Walaupun asas integrasi bukan asimilasi yang diamalkan di negara ini, dikatakan punca perpaduan tidak kukuh, namun jika setiap daripada kita berpegang teguh kepada prinsip Rukun Negara, perpecahan itu dapat dielakkan.

Buktinya, selepas diwujudkan Rukun Negara berikutan peristiwa pahit itu, negara masih berada dalam keadaan aman dan setiap pergeseran yang berlaku, dilenturkan dengan semangat Rukun Negara, menurut Pengarah Pengasas Institut Kajian Etnik (KITA) Universiti Kebangsaan Malaysia (UKM) Prof Ulung Datuk Dr Shamsul Amri Baharuddin.

Mengambil semangat itu, pelancaran ulang tahun Rukun Negara ke-50, yang dianjurkan dengan kerjasama Kementerian Komunikasi dan Multimedia serta Kementerian Perpaduan Negara, itu akan diisi dengan pelbagai program menarik, bagi mengajak orang ramai untuk turut serta menghayati prinsip dan falsafah tersebut.

Pada majlis pelancaran itu, perdana menteri dijangka turut melancarkan logo sambutan 50 tahun Rukun Negara. Selain itu setem khas bertemakan “Lima Puluh Tahun” sempena sambutan ulang tahun ke-50 Rukun Negara, juga akan dilancarkan.

Kemeriahan sambutan ini tidak akan memberi makna, jika rakyat tidak meletakkan Rukun Negara sebagai satu panduan sebaiknya, dan bukan sekadar dihafal di bibir sahaja.

Penjiwaan di sebalik Rukun Negara itu lebih penting, tidak kira siapa pun selagi kita masih rakyat Malaysia. – Bernama


Masih ramai tak manfaatkan program PeKa B40

BANGI, 28 Syaaban 1443H, Khamis – Sehingga kini masih ramai penduduk dalam kalangan kumpulan B40 tidak memanfaatkan program Skim Peduli Kesihatan untuk Kumpulan B40 (PeKa B40) yang diberikan secara percuma.

Ketua Pegawai Eksekutif ProtectHealth Corporation Sdn Bhd (ProtectHealth), Anas Alam Faizli berkata, saringan kesihatan itu juga percuma kepada penerima Bantuan Prihatin Rakyat (BPR).

“Seperti semua sedia maklum, COVID-19 memberi kesan lebih parah kepada mereka yang mempunyai penyakit tidak berjangkit.

“Kementerian Kesihatan (KKM) melalui program PeKA B40 yang ditadbir oleh ProtectHealth menyediakan saringan kesihatan percuma kepada semua golongan B40 dan penerima BPR,” katanya seperti dipetik portal tempatan, hari ini.

Katanya, PeKA B40 juga mempunyai manfaat alat bantuan perubatan hingga RM20,000 untuk setiap individu.

Malah, program itu menyediakan manfaat insentif melengkapkan rawatan kanser hingga RM1,000 kepada semua individu.

“Manfaat terakhir ialah insentif pengangkutan kepada semua golongan B40 yang sudah melengkap saringan PeKA B40.

“Jadi ambil tahu status kesihatan anda. Dapatkan saringan kesihatan percuma PeKA B40 segera,” katanya.

Justeru, beliau menyarankan supaya mengambil peluang menjalani saringan kesihatan secara percuma.

Sebelum ini, Menteri Kesihatan, Khairy Jamaluddin berkata, masih ramai tidak mengambil peluang program PeKA B40 yang disediakan secara percuma kepada penerima bantuan sara hidup kerajaan, terutama mereka yang berusia 40 tahun ke atas membabitkan ketua keluarga dan pasangan.


Individu ingkar arahan PKP terus catat tiga angka: Ismail Sabri

KUALA LUMPUR, 22 Rabiulakhir 1442H, Selasa – Individu yang ditahan kerana ingkar arahan Perintah Kawalan Pergerakan (PKP) terus mencatat tiga angka, apabila semalam seramai 182 individu ditahan, dengan 181 daripadanya dikompaun dan seorang direman.

Menteri Kanan (Kluster Keselamatan) Datuk Seri Ismail Sabri Yaakob berkata, kegagalan mematuhi arahan penjarakan fizikal menjadi kesalahan tertinggi dengan 66 kes manakala tidak memakai pelitup muka sebanyak 60 kes.

“Kesalahan lain adalah gagal menyediakan peralatan merekod butiran pelanggan iaitu 46 kes dan lain-lain sebanyak 10 kes,” katanya dalam satu kenyataan berkaitan PKP dan PKP Pemulihan (PKPP) hari ini.

Mengenai Operasi Benteng, beliau berkata seramai 31 pendatang asing diberkas hasil kawalan ketat sempadan negara secara bersepadu oleh Polis Diraja Malaysia (PDRM), Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM).

Turut dirampas dalam operasi itu ialah tiga kenderaan dan sebuah bot.

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” katanya.

Ismail Sabri berkata, sejak April hingga semalam, Lembaga Pembangunan Industri Pembinaan Malaysia (CIDB) telah membuat sebanyak 13,820 pemeriksaan yang melibatkan 7,936 tapak binaan di seluruh negara.

“Semalam, anggota penguatkuasa telah membuat pemeriksaan di 18 tapak binaan di seluruh Malaysia dan daripada jumlah itu, 17 tapak binaan mematuhi prosedur operasi standard (SOP) yang ditetapkan manakala sebuah tapak binaan diberi amaran kerana tidak patuh SOP,” katanya.

Sementara itu, beliau berkata, sejak 24 Julai hingga semalam, 83,737 individu pulang ke tanah air melalui pintu masuk sempadan antarabangsa dan kesemua mereka ditempatkan di 76 hotel serta 18 Institut Latihan Awam (ILA) dan institut pengajian swasta di seluruh negara.

“Daripada jumlah itu, 12,097 individu sedang menjalani proses kuarantin wajib manakala 509 individu dihantar ke hospital untuk rawatan, sementara 71,131 individu lagi dibenarkan pulang,” katanya. -Bernama


Polis tahan wanita hina laungan azan, masjid

BANGI, 19 Zulkaedah 1442H, Rabu – Padah menghina laungan azan dan masjid di laman sosial Facebook baru-baru ini, seorang wanita ditahan pihak polis malam tadi.

Ketua Polis Daedah Seberang Perai Tengah, Shafee Abd Samad berkata, suspek yang juga seorang tukang urut berusia 26 tahun tampil menyerah diri pada jam 11.30 malam tadi di Ibu Pejabat Polis Daerah (IPD), Seberang Perai Tengah, Pulau Pinang.

Beliau berkata, sebanyak empat laporan diterima pihak polis berhubung kenyataan dimuat naik suspek, yang mendatangkan ketidakpuasan hati orang Islam di negeri itu.

“Pengadu yang berada di rumahnya di sebuah pangsapuri di Perai pada 5.18 petang ternampak satu kenyataan menghina laungan azan.

“Terdapat juga kenyataan tanda pagar yang menghina masjid yang dimuat naik individu menggunakan nama Facebook ‘JULIA JJ II’,” katanya seperti dilapor media tempatan, hari ini.

Shafee menyifatkan tindakan suspek seperti tidak menghormati sensitiviti agama serta kaum dan tindakan tegas perlu diambil ke atasnya.

Suspek tiada rekod jenayah lampau dan dua telefon bimbit kepunyaannya dirampas untuk tindakan lanjut.

Kes disiasat mengikut Seksyen 298A Kanun Keseksaan dan Seksyen 233 Akta Komunikasi dan Multimedia 1998.


643 kes cacar monyet dikesan di 26 negara setakat ini: WHO

Beliau berkata sejak 13 Mei hingga 1 Jun, jumlah jangkitan keseluruhan mencecah 643 hingga 650, dengan pelbagai kes yang disyaki telah dikenal pasti.

Cacar monyet telah dilaporkan di 26 negara di empat wilayah setakat ini, dan kadar jangkitan tertinggi direkodkan di United Kingdom dengan 190 kes, Sepanyol (142), Portugal (119) manakala Jerman (44), lapor Sputnik.

Ahli epidemiologi pada masa ini perlu menilai risiko penularan cacar monyet di seluruh dunia, memeriksa genom virus dan mengesan kemungkinan mutasi, katanya.

Beratus-ratus kes cacar monyet telah direkodkan di negara Eropah, Australia, dan Amerika Syarikat sejak awal Mei.

Pegawai perubatan masih gagal mengenal pasti bagaimana ia merebak memandangkan wabak itu adalah endemik di negara-negara Afrika dan majoriti individu dijangkiti tidak mempunyai sebarang kaitan dengan orang Afrika mahupun berkunjung ke sana. – Bernama


Tiada kartel PDRM, siasatan diteruskan SIAP: KDN

KUALA LUMPUR, 11 Rabiulakhir 1443H, Selasa – Kementerian Dalam Negeri hari ini mengesahkan tidak wujud gerakan ‘kartel’ dalam pasukan Polis Diraja Malaysia (PDRM) sebagaimana yang didedahkan bekas Ketua Polis Negara Tan Sri Abdul Hamid Bador sebelum ini.

Menteri berkenaan Datuk Seri Hamzah Zainudin berkata siasatan dalaman berhubung dakwaan itu telah dilakukan PDRM, dan bagi memastikan ketelusan, perkara itu turut dibawa kepada Suruhanjaya Integriti Agensi Penguatkuasaan (SIAP) untuk meneruskan siasatan.

“Ada dua siasatan berhubung perkara ini, dengan PDRM telah menjalankan siasatan dalaman dan mendapati tiada ‘kartel’ sebagaimana yang dinyatakan, serta siasatan kedua daripada SIAP yang bebas untuk jalankan siasatan tetapi belum dapat lagi (hasil siasatan),” katanya.

Hamzah berkata demikian ketika menggulung perbahasan Rang Undang-undang Perbekalan 2022 peringkat dasar di Dewan Rakyat hari ini.

Abdul Hamid pada sidang media terakhirnya sebagai Ketua Polis Negara April lepas menyatakan wujudnya kartel dalam pasukan keselamatan itu, selain cubaan untuk menjatuhkan beliau kerana lantang mendedahkan salah laku, integriti dan rasuah, dalam kalangan pegawai dan anggota pasukan itu.

Sementara itu mengulas dakwaan akaun Twitter dan Telegram ‘Edisi Siasat’ berhubung isu pembelian pangkat dalam PDRM, Hamzah berkata siasatan Jabatan Integriti dan Pematuhan Standard (JIPS) PDRM dari sudut tata tertib mendapati, isu itu juga tidak berlaku.

Beliau berkata semua urusan kenaikan pangkat dilaksanakan menerusi prosedur yang betul.

“Segala isu yang dibangkitkan oleh mana-mana pihak akan diberikan penelitian yang sewajarnya berdasarkan laporan yang dibuat oleh pengadu, bagaimanapun mana-mana isu yang dibangkitkan tanpa butiran pengadu, tidak akan dilayan.

“Budaya fitnah atau membentuk persepsi buruk tanpa bertanggungjawab terhadap isu yang ditimbulkan merupakan satu perbuatan yang sangat tidak bertanggungjawab, tindakan akan diambil berdasarkan laporan polis bersandarkan kepada maklumat dan aduan sahih sahaja, dan bukan dalam bentuk surat layang sama ada secara fizikal atau digital,” katanya. – Bernama


India lancar kit ujian kendiri COVID-19 semurah RM14

LANOVLA, 1 Zulkaedah 1442H, Sabtu – Mylab Discovery Solutions, sebuah syarikat pemula di India berharap kit ujian COVID-19 yang murah dan pertama di negara itu akan membantu mengesan penyebaran wabak dalam kalangan 1.3 bilion penduduknya.

CoviSelf, yang dilancarkan pada awal bulan ini adalah kit ujian pertama diluluskan India dan boleh dilakukan sendiri di rumah, susulan hampir 30 juta orang dijangkiti selain lebih 350,000 kematian akibat gelombang kedua wabak itu.

Ramai pakar mengesyaki bahawa jumlah sebenar kes jangkitan adalah jauh lebih tinggi, dan menyalahkan ujian saringan yang tidak mencukupi serta catatan kematian pesakit tidak tepat.

Kit ujian berkenaan yang turut digunakan untuk mengesan jangkitan HIV, dijual dengan harga 250 rupee (RM14) – akan mengurangkan bebanan di makmal dan meningkatkan pengesanan jangkitan.

Keputusan kit ujian calitan hidung boleh diperoleh dalam tempoh 15 minit melalui kod QR dan aplikasi telefon mudah alih, yang kemudiannya maklumat akan dihantar kepada Majlis Penyelidikan Perubatan India.

“Ia telah dihasilkan supaya orang ramai dapat melakukan (ujian saringan) di rumah. Oleh itu, cara melakukannya dan membuangnya mudah,” kata Ketua Serologi dan Mikrobioma Mylab, Shrikant Pawar. – Agensi


UEC: Rakyat mahu tahu pendirian kerajaan

BANGI, 5 Safar 1443H, Ahad – Kerajaan pimpinan Datuk Seri Ismail Sabri Yaakob perlu mengeluarkan jaminan bahawa Sijil Peperiksaan Bersepadu (UEC) – berkiblatkan Taiwan – tidak akan didagangkan semata-mata kerana perebutan jawatan politik.

Ini susulan laporan portal media tempatan, Samudera.my yang memetik sumber dalaman melaporkan bahawa UEC – yang selama ini menjadi subjek kontroversi – bakal diluluskan kerajaan.

Kelulusan yang diberikan tersebut adalah kelulusan bersyarat seperti wajib lulus Bahasa Melayu dan subjek Sejarah.

Tindakan ini menurut sumber ialah berikutan tuntutan pihak tertentu dari pembangkang yang mengenakan beberapa syarat ketat untuk memberikan sokongan Perjanjian Keyakinan & Bekalan (CSA – Confidence & Supply Agreement) kepada pihak kerajaan pada 14 September 2021.

Mengulas perkara itu, Ketua Belia PEMBELA, Nor Aizat Rahimi berkata, laporan portal yang menyebut bahawa penerima UEC sebagai salah satu item dalam rundingan CSA dilihat sebagai satu pengkhianatan.

Bahkan ia juga akan membawa kepada pepecahan dalam negara, tegasnya.

“Sudahlah selama ini wang harta dijadikan sebagai taruhan, bahkan lebih teruk lagi sekiranya laporan ini benar, maruah dan identiti negara dan tanah air juga dijadikan sebagai taruhan dalam percaturan politik, sungguh jijik,” katanya dalam kenyataan.

Berikutan itu, beliau menggesa Perdana Menteri memberi jaminan untuk tidak mengiktiraf UEC.

“Kerajaan pimpinan UMNO seharusnya tidak menggadaikan prinsip mereka dalam mempertahankan maruah identiti tanah air,” tegasnya.

UEC adalah silibus sekolah persendirian Cina yang mana sukatan pelajarannya diambil dari Taiwan.

Pengiktirafan UEC bercanggah dengan Dasar Pendidikan dan Akta Pendidikan 1996.


Mangsa banjir di Perak menurun

IPOH, 13 Rabiulakhir 1445H, Sabtu – Jumlah mangsa banjir di Perak mencatatkan penurunan iaitu 263 orang daripada 76 keluarga pagi ini berbanding 269 orang daripada 78 keluarga malam tadi.

Sekretariat Jawatankuasa Pengurusan Bencana Negeri (JPBN) Perak dalam kenyataan memaklumkan kesemua mangsa banjir itu ditempatkan di empat pusat pemindahan sementara (PPS) di tiga daerah iaitu Hilir Perak, Kerian dan Hulu Perak.

“Sebanyak 139 mangsa daripada 45 keluarga ditempatkan di PPS Dewan Serbaguna Padang Tembak, manakala 23 mangsa daripada sembilan keluarga berada di PPS Dewan Majlis Perbandaran Teluk Intan (MPTI) Langkap di Hilir Perak.

“PPS Sekolah Kebangsaan Changkat Lobak di Kerian menempatkan 41 mangsa daripada sembilan keluarga, sementara 60 mangsa daripada 13 keluarga pula berada di PPS Sekolah Kebangsaan Kerunai di Hulu Perak,” menurut kenyataan itu.

Dalam pada itu, Jabatan Pengairan dan Saliran (JPS) melaporkan paras air Sungai Bidor di Changkat Jong masih melepasi tahap bahaya apabila merekodkan ketinggian 3.74 meter berbanding paras normal iaitu kira-kira 2 meter, manakala Sungai Kinta di Weir Tanjung Tualang berada pada paras berjaga-jaga iaitu 13.17 meter.

Jabatan Meteorologi Malaysia (MetMalaysia) pula meramalkan ribut petir berlaku pada sebelah petang di kebanyakan daerah iaitu Kerian, Larut, Matang dan Selama, Manjung, Hilir Perak, Bagan Datuk, Perak Tengah, Kuala Kangsar, Kinta, Batang Padang dan Muallim.

Jabatan Kerja Raya (JKR) Perak memberitahu Jalan Kubu Gajah Ijok-Sumpitan di Selama masih ditutup kepada semua kenderaan akibat tanah runtuh dan orang ramai boleh menggunakan laluan alternatif di Jalan Pintasan Kampung Sumpitan-Kampung Masjid.

Selain itu, F 193 Jalan Proton City di daerah Mualim juga terhalang laluan di kedua-dua arah dan ditutup kepada kenderaan akibat tanah runtuh, manakala di Kerian laluan FT 147 Jalan Selama hanya dibuka kepada kenderaan berat dan orang ramai diarahkan menggunakan jalan alternatif di A111 Jalan Pintasan Alor Pongsu-Bukit Merah.- Bernama


Selepas 18 tahun, tahanan Palestin dibebaskan Israel

RAMALLAH, 25 Jamadilawal 1442H, Sabtu – Seorang tahanan politik Palestin yang berada di penjara Israel selama 18 tahun dibebaskan, semalam.

Aktivis Hassan Fatafta dibebaskan dari penjara Ofer dekat Tebing Barat yang diduduki.

Beliau ditahan pada 2003 dengan alasan menentang penjajahan negara haram Israel.

Bercakap kepada media setelah pembebasannya,  Hassan berkata, warga Palestin lain yang ditahan Israel perlu komited memperjuangkan keadilan negara itu.

“Rakyat Palestin mesti mempertahan serta mencapai perjuangan mereka yang menjadi punca mereka dipenjarakan,” katanya.

Beliau yang juga seorang intelektual dan novelis telah menulis sekurang-kurangnya dua buah novel ketika berada di dalam penjara.

Terdapat kira-kira 4,500 tahanan Palestin dan Arab yang dipenjarakan di penjara Israel susulan menentang pendudukan haram Israel di tanah air mereka.  – Agensi


Bekerja dengan integriti, jauhi rasuah

BANGI, 19 Ramadan 1442H, Sabtu – Selaras dengan tema ‘Pembudayaan Norma Baharu dalam Dunia Pekerjaan Sejagat’, semua pihak perlu menjalankan tugas masing-masing dengan penuh integriti serta menjauhi gejala rasuah.

Ini kerana, jika semua memainkan peranan dengan baik, negara ini akan bergerak maju dan akan disegani dunia, kata Presiden Barisan Jemaah Islamiah Se-Malaysia (BERJASA), Ustaz Zamani Ibrahim.

Selain itu, beliau turut meminta pekerjaan yang dilakukan itu dilaksanakan dengan penuh keikhlasan.

“Bekerjalah dengan penuh ikhlas, berintegriti dan jauhi rasuah tak kiralah di mana pun anda berada,” katanya dalam ucapan sempena hari pekerja hari ini.

Pada masa sama, beliau yakin negara ini akan menampilkan perubahan wajahnya sekiranya perkara tersebut dilaksanakan.

“Ahli politik bekerja dengan baik, pegawai awam bekerja dengan baik, ahli bisnes bekerja dengan baik, cikgu bekerja dengan baik, ketua kampung bekerja dengan baik, negara ini pasti berbeza wajahnya,” katanya.


Video tular ajaran sesat Si Hulk dirakam di New Zealand

JOHOR BAHRU, 2 Muharam 1445H, Khamis – Exco Hal Ehwal Agama Islam negeri, Mohd Fared Mohd Khalid berkata, individu yang dikesan mengaku sebagai pengikut ajaran sesat Si Hulk dalam sebuah video tular baru-baru ini dipercayai berada di New Zealand.

“Pengasas dan juga pengikut ajaran sesat Si Hulk ini sebenarnya pengecut, mereka hanya berani mengeluarkan kenyataan-kenyataan sedemikian setelah tidak berada di dalam negara,” katanya.

Berikutan itu, katanya, tindakan penguatkuasaan sukar diambil memandangkan mereka tidak berada di dalam negara ketika ini.

Beliau berkata, tangkapan hanya boleh dibuat mengikut lunas undang-undang sedia ada jika mereka pulang ke negara ini.

“Hasil siasatan mendapati video-video itu dimuat naik dari New Zealand, bila di luar negara mereka di luar bidang kuasa Johor, sebab itu tidak boleh ambil tindakan secara perundangan, itu kesulitan yang perlu difahami,” katanya seperti dilapor akhbar tempatan.

Pada Rabu, tular dua video membabitkan lima sekeluarga termasuk ibu dan bapa membuat pengakuan ajaran sesat di Facebook, selain dua individu iaitu lelaki dan wanita yang membuat pengakuan bahawa Allah itu Nabi Muhammad ﷺ.

Di Johor, ajaran itu telah difatwakan sesat sejak Julai 2021, maka semua aktiviti yang berkaitan dengannya termasuk perniagaan dan perkhidmatan adalah dilarang dan difatwakan haram.

Mohd Fared berkata, JAINJ akan bekerjasama dengan Polis Diraja Malaysia (PDRM) dan Suruhanjaya Komunikasi dan Multimedia Malaysia (SKMM) untuk mengambil tindakan penguatkuasaan terhadap ajaran itu.

Katanya, antara langkah awal yang boleh dibuat adalah untuk menyekat penyebaran video-video oleh golongan terbabit.

“Saya mohon masyarakat tidak mengikuti video dan rakaman berunsur ajaran sesat ini, jika ada terlihat rakaman yang pelik dan musykil boleh maklumkan kepada JAINJ.

“Jelas ajaran itu telah menyimpang dan sesat, terkeluar daripada ajaran Islam yang diamalkan di Johor. Apabila ajaran-ajarannya pelik dan tidak logik, adalah lebih baik untuk dijauhi,” tegasnya.

Sementara itu, Mohd Fared turut memaklumkan bahawa aktiviti perniagaan melibatkan air minuman yang dijalankan golongan itu juga telah dihentikan setelah beberapa kilangnya ditutup.

“Status terkini kilang air Si Hulk yang berada di Johor, Selangor dan Indonesia, ia telah ditutup. Difahamkan penutupan itu selepas sijil halal mereka ditarik semula kerana tidak mematuhi piawaian ditetapkan pada 3 Jun 2021.

“Oleh yang demikian, sekiranya produk tersebut masih berada dalam pasaran, pemilik premis diminta untuk menghentikan jualan produk-produk berkenaan kerana ia menyokong aktiviti ajaran sesat terbabit,” katanya.


Muka lama UMNO tumbang kerana jadi ‘orang Zahid’

Oleh Siti Hafidah Abd Ghaffar

BANGI, 25 Rabiulakhir 1444H, Ahad – Keputusan Pilihan Raya Umum ke-15 tidak begitu mengejutkan apabila beberapa ‘nama besar’ Barisan Nasional (BN) tewas mempertahankan kerusi yang disandang.

Antara yang gagal Datuk Seri Tengku Adnan Tengku Mansor, penyandang kerusi Parlimen Putrajaya bagi empat penggal berturut-turut.

Datuk Seri Abdul Azeez Abdul Rahim di Parlimen Baling juga kecundang, dan Datuk Seri Mahdzir Khalid pula terpaksa akur apabila tewas kepada calon PN bagi kerusi Parlimen Padang Terap.

Mengulas perkara itu, penganalisis politik, Dr Azmi Hasan tidak menolak kemungkinan kekalahan calon-calon UMNO disebabkan masalah dalaman parti itu sendiri.

Jelasnya, masalah dalaman timbul susulan pemilihan calon.

“Ramai mengatakan calon-calon itu adalah ‘orang’ presiden. Dan bagi saya tidak perlu disahkan di sini kerana Datuk Seri Dr Ahmad Zahid Hamidi sudah tahu kedudukan beliau.

“Bukan sahaja ramai calon UMNO pilihan beliau tewas, bahkan beliau hampir-hampir tewas di Bagan Datuk yang dikatakan kubu kuat Presiden UMNO itu sendiri,” katanya dalam temubual bersama TV Pertiwi secara langsung, hari ini.

Beliau berkata, perkara ini jelas menunjukkan pengundi Melayu dan Islam telah memilih PAS di Kelantan, Terengganu, Kedah dan Perlis.

“Di sinilah kegagalan UMNO dan ia mungkin diterjemahkan dalam pemilihan UMNO yang akan diadakan dalam masa enam bulan. Besar kemungkinan kita akan lihat perubahan pucuk pimpinan di sini,” katanya.


Waspada emel, mesej tuntut hadiah berupa wang tunai

PUTRAJAYA, 22 Safar 1442H, Sabtu – Suruhanjaya Komunikasi dan Multimedia Malaysia (MCMC) mengingatkan orang ramai supaya sentiasa berwaspada dan tidak mudah terpedaya dengan e-mel atau mesej untuk menuntut hadiah berupa wang tunai yang kembali tular dalam laman sosial.

Menurut MCMC, pihaknya tidak pernah mengeluarkan sebarang e-mel atau mesej kepada orang awam untuk menuntut hadiah berupa wang tunai di bawah satu skim bonus yang ditawarkan oleh sebuah syarikat telekomunikasi.

MCMC memaklumkan hasil pemantauan yang dijalankan oleh Rangkaian Pemantauan Perisikan Siber mendapati, mangsa akan ditujukan mesej kononnya mempunyai transaksi yang belum diselesaikan dengan syarikat Telekom Malaysia Berhad, iaitu sebagai pemenang hadiah wang tunai sebanyak RM270,000 di bawah skim TM Family Gift Bonus.

“Elak daripada memberikan butiran peribadi seperti kad dan nombor akaun bank kepada individu yang tidak dikenali,” menurut MCMC dalam kenyataan hari ini.

Suruhanjaya itu menegaskan sebarang penggunaan logo MCMC oleh mana-mana pihak tanpa mendapat kelulusan adalah satu kesalahan.

Sebarang laporan dan aduan berhubung penerimaan mesej sedemikian boleh dimajukan kepada pihak MCMC melalui talian aduan 1 800 188 030 atau melalui aplikasi WhatsApp di talian 016 2206262.


1,357 ahli Warisan di Parlimen Libaran umum keluar parti

SANDAKAN, 13 Zulkaedah 1441H, Ahad  – Seramai 1,357 lagi ahli  Warisan di Parlimen Libaran hari ini mengumumkan keluar parti itu berkuat kuasa serta merta, menjadi kumpulan ketiga berbuat demikian sejak 26 Jun lepas.

Satar Wahab, yang sebelum ini Ketua Warisan Cawangan Batu 15, yang mengetuai kumpulan itu berkata, ahli yang keluar itu membabitkan lapan cawangan daripada kawasan Dewan Undangan Negeri (DUN) Gum-Gum, bertindak keluar parti kerana hilang kepercayaan terhadap kepimpinan parti itu.

“Tiada seorang pemimpin parti pernah menjenguk dan mengambil peduli masalah kami di peringkat cawangan sejak menang pilihan raya umum (ke-14) yang lalu.

“Kami juga ingin menyatakan sokongan kami terhadap Tan Sri Muhyiddin Yassin sebagai Perdana Menteri,” katanya pada sidang akhbar mengenai pengumuman itu di sini, hari ini.

Pada 26 Jun lepas, lebih 1,000 ahli daripada 11 cawangan di Parlimen Libaran mengumumkan keluar parti atas sebab yang sama iaitu hilang kepercayaan pada kepimpinan parti.

Empat hari kemudian (30 Jun), seramai 1,320 ahli parti itu daripada 12 cawangan di kawasan Parlimen sama juga mengumumkan keluar parti. -Bernama


UMNO dijangka tanding 15 kerusi DUN Kedah

BANGI, 4 Zulhijjah 1444H, Jumaat – UMNO Kedah dijangka bertanding sekurang-kurangnya 15 kerusi Dewan Undangan Negeri (DUN) pada Pilihan Raya Negeri (PRN) akan datang.

Pengerusi Badan Perhubungan UMNO Kedah, Datuk Seri Mahdzir Khalid berkata, pembahagian kerusi antara Barisan Nasional (BN) dan Pakatan Harapan (PH) negeri hanya akan dimuktamadkan sebelum Aidiladha ini.

“Kalau kita ada 15 DUN yang bertanding itu kira minimumlah. Kalau dapat lebih daripada itu, maknanya itu sudah banyak,” katanya seperti dipetik media tempatan, hari ini.

Beliau berkata demikian ketika ditanya mengenai persiapan UMNO dan BN Kedah menjelang PRN nanti susulan pembubaran DUN Kedah dijangka pada 28 Jun.

Menyentuh mengenai pembahagian dua daripada 36 kerusi DUN di negeri itu yang masih belum dapat dimuktamadkan oleh BN dan PH, beliau berkata, perkara itu dijangka selesai tidak lama lagi.

“Saya ingat Insya-Allah dalam minggu ini sebelum raya haji ini kita boleh selesai,” katanya.

Selain itu, beliau memaklumkan BN sudah memulakan gerak kerja, termasuk menubuhkan jawatankuasa di peringkat Pusat Daerah Mengundi (PDM) setiap DUN.

Beliau menjelaskan, antara gerak kerja yang diputuskan adalah untuk memastikan semua jawatankuasa yang ditubuhkan itu bekerjasama dengan calon PH di DUN yang ditandingi mereka.


Arab Saudi tarik balik larangan kebenaran umrah secara bertahap

ISTANBUL/ANKARA, 5 Safar 1442H, Rabu – Mulai awal Oktober Arab Saudi akan menarik balik larangan perjalanan secara beransur-ansur bagi membolehkan ibadah Umrah dilaksanakan, lapor Agensi Anadolu.

Menurut agensi berita rasmi Arab Saudi pada Rabu, keputusan untuk membenarkan kembali ibadah Umrah itu dibuat selepas hampir enam bulan larangan dikenakan berikutan penularan wabak COVID-19.

Mulai 4 Oktober, Arab Saudi dan penduduk asing dibenarkan menunaikan Umrah dengan kapasiti 30 peratus atau 6,000 jemaah sehari, lapor Agensi Berita Arab Saudi (SPA ) memetik sumber di Kementerian Dalam Negeri.

Sementara itu bermula 18 Oktober, seramai 15,000 jemaah sehari boleh mengerjakan Umrah dan menunaikan solat di Masjid Nabawi di Madinah.

Agensi itu mengatakan kebenaran untuk jemaah antarabangsa pula akan bermula pada 1 November.

Mulai 1 November juga Masjidil Haram dan Masjid Nabawi akan dibuka pada kapasiti penuh dengan melaksanakan langkah-langkah pencegahan COVID-19.

“Sumber rasmi di Kementerian Dalam Negeri menegaskan langkah itu diambil dengan memastikan aspek pencegahan dan penjarakan sosial dipenuhi untuk keselamatan semua,” kata SPA di Twitternya.

Berikutan pandemik itu, jemaah Haji tahun ini terhad kepada mereka yang tinggal di Arab Saudi dan jemaah dari luar negara tidak dibenarkan.

Virus COVID-19 sudah merebak ke 188 negara dan wilayah sejak pertama kali muncul di Wuhan, China pada Disember, dengan Amerika Syarikat, India dan Brazil antara negara paling teruk terjejas.

Lebih 31.45 juta kes dilaporkan di seluruh dunia. Angka korban melebihi 967,300, sementara 21.58 juta orang pulih, menurut data Johns Hopkins University. – Bernama


Penjenamaan semula GIACC lebih sesuai, usah dibubar

BANGI, 28 Jamadilawal 1444H, Jumaat – Pemerhati Rasuah Malaysia (MCW) memohon cadangan untuk membubarkan Pusat Governans, Integriti dan Anti-Rasuah Nasional (GIACC) diteliti dengan lebih lanjut.

Presiden MCW, Jais Abdul Karim berkata, agensi itu adalah cerminan keseriusan kerajaan dalam usaha membanteras rasuah terutamanya di kalangan penjawat awam yang masih berada pada tahap membimbangkan.

Beliau mengesyorkan supaya GIACC hanya dijenamakan semula dengan segala hal yang berkaitan antirasuah boleh diserahkan terus kepada pihak Suruhanjaya Pencegahan Rasuah Malaysia (SPRM) yang cukup mahir dan lebih dikenali dalam mengendalikan isu ini.

“Banyak usaha baik GIACC untuk menyelamatkan negara daripada rasuah, namun perkara itu kurang kedengaran.

“Sejak ditubuhkan pada 2018, agensi inilah yang sebenarnya yang menggerakkan usaha governans dan integriti negara.

“Peranan GIACC sangat besar terutamanya dalam memastikan Malaysia mempunyai sebuah kerajaan yang berintegriti dan bukannya dikenali sebagai sebuah negara yang mana amalan rasuah berlaku sewenang-wenangnya,” katanya dalam kenyataan, hari ini.

Mengulas lanjut, beliau berkata, dengan jumlah penjawat awam seramai 1.6 juta yang merupakan tulang belakang negara, GIACC yang dijenamakan semula itu memainkan peranan penting dalam memastikan integriti pentadbiran dan menyokong usaha pertumbuhan ekonomi serta pembangunan negara.

“Kegagalan terhadap memastikan kepatuhan dalam tadbir urus yang baik boleh mengakibatkan berlaku banyak masalah dalam pentadbiran kerajaan, seterusnya memberikan implikasi yang lebih besar kepada negara,” katanya.

Jais yakin, GIACC yang lebih segar dan agresif dapat mengembalikan keyakinan rakyat dan menguatkan operasi kerajaan dengan sistem nilai yang lebih baik.

“Sistem hebahan yang lebih berkesan amat diperlukan kerana tanpa publisiti, masyarakat dan penjawat awam tidak tahu tentang kewujudan agensi penyelaras dan perancang strategi di peringkat dasar seperti ini.

“Pemerkasaan SPRM dalam pelbagai hal berkaitan antirasuah terutama penetapan Akademi Pencegahan Rasuah Malaysia (MACA) sebagai pusat latihan wajib untuk ahli-ahli politik muda negara amat diperlukan segera bagi membuktikan kemahuan politik kerajaan hari ini,” katanya.

Sebelum ini, Perdana Menteri, Datuk Seri Anwar Ibrahim memaklumkan kerajaan sedang meneliti cadangan untuk membubarkan GIACC.

Ia selepas banyak fungsi GIACC itu didapati berlaku pertindihan antara agensi penguat kuasa iaitu SPRM dan Polis Diraja Malaysia (PDRM).


Serangan panah di Norway ragut 5 nyawa orang awam

KONGSBERG, 7 Rabiulawal 1443H, Khamis – Seorang lelaki bersenjatakan alat memanah bertindak agresif apabila melepaskan sasaran ke arah orang awam sehingga menyebabkan lima maut dan beberapa lagi cedera, semalam.

Lelaki berkenaan kini ditahan pihak berkuasa dan motif sebenar serangan di beberapa lokasi di pusat bandar masih dalam siasatan, kata Ketua Polis Daerah Drammen, Oyvind Aas.

Terdahulu, polis menerima panggilan kecemasan dari pusat Kongsberg pada jam 6.13 petang waktu tempatan.

“Lelaki terbabit bagaimanapun sudah ditahan polis dan berdasarkan maklumat kami, hanya seorang saja yang bertanggungjawab dalam serangan itu.

“Kita tidak dapat mengesahkan adakah ini serangan pengganas memandangkan suspek melakukan perbuatan sendirian dan berjalan sendirian sebelum bertindak ganas dengan melepaskan anak panah ke arah mangsa-mangsa,” katanya pada sidang media.

Tambah Aas, setakat ini pihak berkuasa tidak bercadang mengeluarkan amaran keganasan susulan kejadian itu.

“Lima orang maut dan dua yang cedera kini sedang dirawat di unit rawatan rapi (ICU) di hospital namun mereka dalam keadaan stabil,” katanya.

Salah seorang yang cedera adalah pegawai polis yang sudah tamat waktu bertugas, yang berada di sebuah kedai di salah satu lokasi kejadian.

Seorang jurucakap, Martin Bernsen menyatakan pihak perisikan Norway, PST kini dalam situasi berjaga-jaga.

Sementara itu, Perdana Menteri, Erna Solberg menyifatkan kejadian pelik yang berlaku di bandar Kongsberg itu sangat “mengerikan”.

“Saya faham bahawa ramai penduduk kini berada dalam ketakutan, tetapi semuanya terkawal berikutan polis sedang membuat kawalan ketat di seluruh bandar ini,” kata Solberg. – Agensi


GPS terima jemputan menghadap Agong pada 14 Jun

KUCHING, 28 Syawal 1442H, Rabu – Semua presiden parti komponen Gabungan Parti Sarawak (GPS) menerima jemputan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 14 Jun ini, menurut Pejabat Ketua Menteri Sarawak.

Dalam kenyataan hari ini, pejabat itu memaklumkan mereka telah dihubungi Istana Negara yang menjemput menerima menghadap daripada baginda.

“Baginda berkenan menjemput dan menerima menghadap presiden-presiden parti komponen GPS menerusi persidangan video pada jam 11 pagi, 14 Jun ini,” menurut kenyataan ringkas itu.

Kenyataan itu susulan Al-Sultan Abdullah mengurniakan jemputan dan menerima menghadap pemimpin parti politik.

Pagi tadi, Perdana Menteri Tan Sri Muhyiddin Yassin, yang juga presiden Bersatu, menghadap baginda di Istana Negara diikuti Ketua Pembangkang merangkap presiden PKR Datuk Seri Anwar Ibrahim.

GPS ditubuhkan pada 12 Jun 2018 selepas empat parti politik tempatan iaitu Parti Pesaka Bumiputera Bersatu (PBB), Parti Rakyat Sarawak (PRS), Parti Rakyat Bersatu Sarawak (SUPP) dan Parti Demokratik Progresif (PDP) keluar daripada Barisan Nasional (BN) berikutan kekalahan BN pada Pilihan Raya Umum ke-14 (PRU14), 9 Mei 2018.

GPS, yang dipimpin oleh Presiden PBB merangkap Ketua Menteri Datuk Patinggi Abang Johari Tun Openg, kini menguasai 68 daripada 82 kerusi Dewan Undangan Negeri (DUN) Sarawak dan 18 kerusi Parlimen.

PRS dipimpin oleh Tan Sri Dr James Jemut Masing, Datuk Seri Dr Sim Kui Hian (SUPP) dan PDP oleh Datuk Seri Tiong King Sing. – Bernama


Lelaki Palestin ditembak mati tentera Israel

RAMALLAH, 13 Jamadilawal 1444H, Khamis – Tentera pengganas Israel menembak mati seorang lelaki Palestin berhampiran Ramallah pada Rabu, menurut Kementerian Kesihatan.

Hal Ehwal Awam Palestin berkata, Mujahed Mahmoud Hamed, 32, dari bandar Silwad di timur Ramallah ditembak dan dibunuh berhampiran bandarnya oleh pasukan tentera.

Laporan berkata, askar membunuh Mujahed berikutan selepas dia didakwa terbabit dalam serangan tembakan di pos tentera Israe di penempatan itu.

Menurut Persatuan Tahanan Palestin, Mujahed menghabiskan lebih sembilan tahun di penjara Israel kerana menentang pendudukan.

Pada tahun 2020, dia ditahan di bawah penahanan pentadbiran selama 21 bulan dan melancarkan mogok lapar untuk 42 hari bagi menuntut penahanan haram itu dihentikan.

Pihak Berkuasa Hal Ehwal Awam berkata, setelah usaha intensif, jenazah Mujahed berjaya dituntut daripada rejim Israel dan dibawa ke Kompleks Perubatan Ramallah untuk diserahkan kepada keluarga bagi proses pengebumian.

Israel membunuh 160 rakyat Palestin di Tebing Barat sejak awal tahun ini dan 52 lagi di Semenanjung Gaza, menurut data Kementerian Kesihatan.


Rasa gusar di sebalik pemindahan etnik Rohingya di Bangladesh

MIMIK muka yang menggambarkan perasaan tidak menentu semakin jelas terpancar di wajah Mohammad, salah seorang etnik Islam Rohingya Myanmar yang dipindahkan ke sebuah pulau, di selatan Teluk Bengal, Bangladesh.

Meskipun dijanjikan kehidupan yang lebih selesa di pulau diberi nama Bhasan Char itu, namun Mohammad menegaskan, peraturan ketat sedikit mengecewakan pelarian.

“Lebih tiga tahun sudah berlalu, kami masih belum dapat petanda mampu pulang ke tanah air (Rakhine) untuk menjalani kehidupan lebih baik. Kini kami merupakan pelarian yang tinggal di sebuah pulau.

“Kami diberitahu dibenarkan untuk menangkap ikan, bercucuk tanam dan berurus niaga pada skala kecil, namun kami perlu berada di bawah peraturan yang amat ketat,” katanya.

Pulau yang menjadi tempat tinggal baharu bagi 3,760 pelarian Rohingya itu terletak kira-kira 50 kilometer dari pantai barat Bangladesh atau hampir 193 kilometer dari selatan ibu negara Dhaka.

Dikenali sebagai Bhasan Char, ia adalah pulau yang terbentuk daripada timbunan tanah-tanah laut kira-kira 25 tahun lalu, dan dilaporkan lokasi tersebut terdedah kepada bencana.

Malah, Pertubuhan Bangsa-Bangsa Bersatu (PBB) dan beberapa kumpulan hak asasi manusia antarabangsa pernah menggesa Bangladesh untuk menunda usaha pemindahan sehingga keputusan kajian berkaitan pulau berkenaan dikeluarkan pakar.

Namun begitu, pihak berkuasa Bangladesh beberapa kali menafikan dakwaan itu serta menegaskan ianya selamat untuk diduduki.

Pada awalnya, pasukan tentera laut merancang untuk menghantar pelarian Rohingya terbabit ke negara asal mereka, namun ekoran daripada penularan COVID-19 yang semakin serius memaksa usaha tersebut ditunda dan pemindahan ke sebuah pulau dilaksanakan.

Dianggarkan lebih daripada 860,000 etnik Islam Rohingya melarikan diri dari Myanmar kira-kira tiga setengah tahun lalu ke kem pelarian dianggap terbesar di dunia, Cox’s Bazar.

Seorang lagi pelarian etnik Islam Rohingya yang hanya dikenali sebagai Afsar memuji kemudahan disediakan di Bhasan Char berbanding kediaman diperbuat daripada buluh di Cox’s Bazar.

“Tetapi di sini peraturannya lebih banyak berbanding Cox’s Bazar dan kami dihalang untuk bekerja, meskipun kerajaan Bangladesh sudah berjanji untuk memberikan kami kehidupan lebih baik,” katanya.

Kerajaan Bangladesh membina 120 buah bangunan kediaman bertingkat klone dan 1,400 buah rumah sebagai tempat berteduh etnik berkenaan, dengan setiap rumah dibina 16 bilik tidur.

Menurut maklumat rasmi, kerajaan membelanjakan lebih AS350 juta (RM1.4 bilion) dana dalaman untuk membina penempatan di tanah seluas 13,000 ekar.

Bagaimanapun, usaha Bangladesh itu masih dipertikai khususnya dalam kalangan pertubuhan hak asasi manusia yang bimbang akan keselamatan etnik Islam Rohingya di sana.

Kebimbangan itu bersandarkan kepada tiada satu pun organisasi antarabangsa di tempatkan di Bhasan Char, termasuk terlibat secara langsung dengan kerja-kerja pemindahan.

“Adalah lebih baik jika Bangladesh segera melaksanakan proses pemindahan dengan bantuan PBB atau mana-mana komuniti antarabangsa,” kata Pengerusi Suruhanjaya Rohingya Eropah, Ambia Parveen. – Agensi


Arak Timah: Pengeluar mohon seminggu tukar nama, imej label produk

BANGI, 21 Rabiulawal 1443H, Khamis – Syarikat pengeluar arak tempatan berjenama Timah memohon tempoh selama seminggu bagi menukar nama dan imej pada label produk keluaran mereka.

Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata, keputusan itu dicapai hasil perbincangan kerajaan dengan wakil syarikat pengeluar arak terbabit – Winepark Corporation (M) Sdn Bhd – semalam.

“Melalui perbincangan yang diadakan, syarikat ini memohon tempoh seminggu untuk berbincang dengan pemegang saham dan lembaga pengarah bagi menukar nama dan imej pada label produk arak keluaran mereka.

“Perkara ini adalah antara hasil keputusan yang dicapai dalam pertemuan wakil syarikat berkenaan bersama kerajaan semalam,” katanya dalam kenyataan, hari ini.

Alexander berkata, kerajaan mengambil maklum dan prihatin terhadap isu jenama Timah yang dibincangkan di media elektronik serta sosial sejak dilancarkan awal Oktober lalu.

Sehubungan itu, beliau berkata, satu mesyuarat telah diadakan melibatkan pihak kerjaan dengan syarikat pengeluar arak berkenaan baru-baru ini.

“Saya mempengerusikan mesyuarat ini yang turut disertai Menteri Komunikasi dan Multimedia, Tan Sri Annuar Musa, Menteri di Jabatan Perdana Menteri (Hal Ehwal Agama), Senator Idris Ahmad dan Menteri Perpaduan Negara, Datuk Halimah Mohamed Sadique.

“Hadir sama Ketua Setiausaha KPDNHEP, Datuk Seri Hasnol Zam Zam Ahmad, Timbalan Ketua Setiausaha Kementerian Tenaga dan Sumber Asli, Abdul Wahid Abu Salim, Ketua Pengarah Perbadanan Harta Intelek Malaysia (MyIPO), Abdul Haris Lakar.

“Wakil Jabatan Kemajuan Islam Malaysia, Kementerian Dalam Negeri serta Kementerian Perdagangan Antarabangsa dan Industri turut hadir,” katanya.

Beliau berkata, pertemuan secara hibrid itu dalam suasana harmoni dan menghayati konsep Keluarga Malaysia bagi mencapai satu kesepakatan demi kebaikan negara.

“Pertemuan ini juga adalah susulan pertemuan pertama yang diadakan antara syarikat Winepark bersama MyIPO pada 25 Oktober lalu.

“Di samping itu, KPDNHEP melalui MyIPO akan menambah baik prosedur yang melibatkan pelbagai kementerian dan agensi berkaitan supaya isu sama tidak berulang lagi pada masa hadapan.

“Saya berharap semua pihak dapat memahami serta memberi peluang kepada kerajaan mencari jalan penyelesaian yang terbaik untuk semua pihak,” katanya.


Tanggungjawab dan hak

KITA selalu dengar ungkapan hak dan tanggungjawab. Susunan ungkapan ini ada pengaruh falsafah hidup Barat yang kuat.

Saya cenderung pada ungkapan tanggungjawab dan hak. Ini disebabkan falsafah Islam mendahulukan tanggungjawab berbanding hak, walaupun kedua-duanya ibarat dua muka bagi syiling yang satu.

Analisis deduktif dan induktif terhadap kandungan syariat mendapati Allah SWT amat menekankan soal tanggungjawab manusia yang disebut sebagai taklif.

Oleh kerana taklif itu beban dan manusia pula terbatas kemampuannya, maka syariat berbicara mengenai rukhsah hampir dalam semua taklif sehingga disimpulkan ulama bahawa pemudahan itu salah satu sifat utama Islam.

Hak manusia pula sudah sedia dikurniakan Allah sebagai nikmat sejak dilahirkan.

Jika bicara taklif disertakan dengan bicara mengenai rukhsah, bicara nikmat yang tidak terhitung banyaknya itu disertakan dengan bicara mengenai kezaliman.

Manusia menzalimi diri sendiri apabila tidak mensyukuri nikmat Allah. Manusia menzalimi orang lain apabila menyekat atau merampas nikmat yang telah ditetapkan Allah.

Taklif ialah beban, sebagaimana larangan berlaku zalim juga adalah beban.

Manakala rukhsah adalah kerehatan, kurniaan Allah, sebagaimana nikmat juga adalah kerehatan, kurniaan Allah jua.

Perkara-perkara yang bersifat kerehatan tidak terlalu digesa oleh Allah agar manusia mengambilnya, kerana nafsu manusia itu sendiri sudah jadi pendorong.

Perkara-perkara yang bersifat beban amat diberi perhatian oleh Allah agar manusia bertanggungjawab mengenainya, kerana nafsu manusia tidak menyukainya.

Diberi perhatian atau kurang diberi perhatian dari sudut pertanggungjawaban itu boleh dilihat, secara analisis, dari sudut kekerapan dibicarakan, kekuatan bahasa bicara, hukuman di dunia yang disertakan dan hukuman di akhirat yang dijanjikan, dan pelbagai ukuran lain.

Sehubungan itu, tetapan minda yang mendahulukan hak ke atas tanggungjawab akan menimbulkan ketidakseimbangan dalam kehidupan manusia.

Taklif manusia yang bernama ibu bapalah yang menyebabkan kanak-kanak terpelihara dan terdidik, bukan kerana perjuangan kanak-kanak itu untuk mendapatkan haknya untuk dipelihara dan dididik.

Taklif manusia yang bernama suamilah yang menyebabkan isteri terjamin nafkah dan keselamatan dirinya, bukan kerana perjuangan isteri itu untuk mendapatkan hak tersebut.

Taklif manusia yang bernama isterilah yang menyebabkan suami terjaga makan minum dan kebajikan dirinya, bukan kerana perjuangan suami untuk mendapatkan hak itu.

Taklif manusia yang bernama pemimpin yang menyebabkan keperluan asasi rakyat untuk hidup bermaruah itu terjaga, bukan kerana perjuangan rakyat untuk mendapatkan hak itu.

Namun, manusia memang bernafsu untuk berlaku zalim. Maka perjuangan menuntut hak itu datangnya akibat kezaliman. Jika tiada kezaliman, hak itu memang sedia ada dikurniakan Allah.

Memberi perhatian kepada isu tanggungjawab dan pertanggungjawaban adalah tindakan proaktif yang membangunkan, manakala perjuangan menuntut hak adalah tindakan reaktif yang meletihkan semua pihak.

Mencegah lebih baik daripada merawat.

Oleh itu, perhatian kita sepatutnya ditalakan kepada isu tanggungjawab dan pertanggungjawaban, sebagaimana tabiat agama suci ini dalam mengendalikan manusia.

Naib Presiden BERJASA
Ustaz Mohd Hazizi Ab Rahman


Terpengaruh dakyah punca Kelantan paling rendah ambil dos penggalak

KOTA BHARU, 16 Syaaban 1443H, Sabtu – Mudah terpengaruh dengan pelbagai dakyah pihak tidak bertanggungjawab dikenal pasti antara punca ramai rakyat Kelantan takut mengambil dos penggalak COVID-19 menyebabkan rakyat negeri itu antara yang paling rendah mendapatkan suntikan dos berkenaan.

Pengerusi Jawatankuasa Kerajaan Tempatan, Perumahan dan Kesihatan negeri Dr Izani Husin berkata setakat semalam, hanya 24.4 peratus daripada jumlah keseluruhan populasi dewasa di Kelantan telah menerima dos penggalak COVID-19.

“Sehingga kini, kita (Kelantan) paling rendah ambil vaksin, sedangkan pada April ini, kita sudah memasuki fasa peralihan ke endemik,” katanya kepada pemberita selepas merasmikan Program Gotong-royong Pesisir Pantai Cahaya Bulan dan Pantai Kundor yang turut dihadiri Yang Dipertua Majlis Perbandaran Kota Bharu- Bandaraya Islam (MPKB- BRI) Tuan Zainal Abidin Tuan Yusuf, di sini hari ini.

Seramai 1,000 peserta terdiri daripada anggota badan bukan kerajaan (NGO), pelajar dan agensi kerajaan terlibat dalam program tersebut.

Justeru, Dr Izani meminta rakyat negeri itu agar mengabaikan dakyah berkenaan dan segera mendapatkan suntikan dos penggalak bagi mengurangkan kesan lebih serius apabila dijangkiti COVID-19.

Beliau turut mengingatkan rakyat negeri itu supaya terus mematuhi prosedur operasi standard (SOP) bagi membendung penularan COVID-19 terutama apabila negara ini memasuki fasa peralihan ke endemik mulai 1 April depan. – Bernama


Lelaki direman berhubung komedi isu perkauman dibebaskan dengan jaminan polis

KUALA LUMPUR, 15 Zulhijjah 1443H, Jumaat – Seorang lelaki yang ditahan reman kerana disyaki menyentuh sensitiviti dan berbaur perkauman semasa membuat persembahan di sebuah kelab komedi di Taman Tun Dr Ismail di sini, dibebaskan hari ini dengan jaminan polis.

Setiausaha Polis Diraja Malaysia (PDRM) Datuk Noorsiah Mohd Saaduddin berkata lelaki berusia 39 tahun itu dibebaskan memandangkan siasatan terhadapnya telah selesai.

Beliau berkata lelaki itu direman sehari bermula semalam bagi melengkapkan proses siasatan dan kertas siasatan polis akan dirujuk kepada pejabat Peguam Negara untuk arahan selanjutnya setelah siasatan dari segala sudut selesai.

Difahamkan lelaki itu merupakan pemilik kelab komedi berkenaan.

“Siasatan dijalankan di bawah Seksyen 4(1) Akta Hasutan 1948 kerana mengeluarkan kenyataan yang berkecenderungan menghasut dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian,” katanya dalam kenyataan hari ini.

Baru-baru ini dua rakaman video yang dipercayai memaparkan lelaki terbabit melakukan persembahan komedi di kelab komedi itu, tular di media sosial dan mendapat pelbagai reaksi netizen.

Pada Rabu lepas, seorang wanita didakwa di mahkamah atas pertuduhan menyebabkan suasana tidak harmoni dalam kalangan penganut agama Islam ketika membuat persembahan di kelab komedi itu manakala teman lelakinya didakwa atas dua pertuduhan membuat dan memulakan hantaran video jelik di laman sosial. – Bernama


Singapura bumi bertuah

1. SAYA ke Singapura pada hujung minggu ini. Bertemu rakan-rakan dari kalangan aktivis Islam di sini. Negara yang dulunya sebahagian dari Tanah Melayu dan masih kekal semangat umatnya dengan sejarah asal usulnya walau negara ini sudah berubah dari segi statusnya.

2. Lawatan tidak rasmi, untuk mencari semangat dengan melihat saudara muslim di negara jiran. Permusafiran bertiga selama dua hari yang berbaloi. Menenangkan minda dan memberi sinar harapan terhadap masa depan umat.

3. Orang Islam di sini nampak begitu cerdik dan bijak mengambil peluang dalam membina generasi. Di dalam suasana yang mungkin lebih mencabar dari suasana kita di Malaysia, sebahagian pencapaian yang mereka capai lebih dari beberapa sudut dari apa yang kita capai di Malaysia.

4. Tidak mampu untuk dikongsikan kesemuanya di sini. Cukuplah saya kongsikan tiga yang utama yang saya perhatikan:

i. Masjid-masjid di sini diurus dengan begitu baik sekali. Bukan setakat kemakmuran solat berjemaah dan kelas pengajian sahaja… tetapi juga dari sudut sumbangan wakaf masyarakat setempat yang hidup dalam menghidupkan institusi masjid di sini.

Masjidnya bersih, kemas dan tersusun. Sebahagian masjid mengekalkan seni bina Melayu. Lihat sahaja Masjid Sultan dan Masjid Siglap sebagai contoh. Banyak yang dilakukan oleh pengasas dan jawatankuasa pemegang amanah masjid ini yang boleh ditiru. Cara mereka menguruskan wakaf umum, dakwah kepada golongan bertatu dan sebagainya. Satu bulan Ramadan sahaja mereka boleh dapat kutipan sumbangan awam 1.2 juta SGD. Cukup luar biasa.

Tidak pernah lagi saya jumpa masjid yang ada mesin kopi percuma, boleh minum 24 jam secara percuma; teh tarik, nescafe, kapucino dan lain-lain. Kat Malaysia mungkin Coway percuma sahaja.

ii. Dalam keadaan orang Islam hanya 16 peratus sahaja di sini, kadar kemasukan Islam meningkat dari hari ke hari. Kalau 4 tahun lepas saya berkunjung ke MCAS (Muslim Converts’ Association of Singapore) bilangan kemasukan ke agama Islam adalah sekitar 30 orang sebulan. Tetapi tahun ini bilangan kemasukan ke agama Islam meningkat ke 60 orang sebulan. Dan ianya terus meningkat. 40 peratus daripadanya adalah warga Singapura.

MCAS sendiri adalah badan yang ada bangunan sendiri yang agak besar. Petugas sepenuh masa seramai 28 orang dengan keahlian yang sudah mencecah ratusan ribu. Beroperasi dengan pematuhan kepada undang-undang Singapura yang ketat dalam isu sensitiviti agama. Ruang yang ada digunakan sebaiknya untuk usaha dakwah. Banyak penerbitan yang telah mereka terbitkan.

Mereka berjaya mengeluarkan kad pengislaman yang sah seperti kad pengenalan Singapura dan diiktiraf di negara luar Singapura. Cukup membantu golongan muallaf untuk menguruskan keperluan mereka termasuk jika berlaku perselisihan tuntutan mayat antara keluarga asal mereka yang bukan Islam dan masyarakat Islam.

iii. Kejayaan aktivis Islam bekerjasama dengan aktivis Kristian dalam menghalang pengembangan budaya LGBT di Singapura.

Kerjasama strategik ini pada saya agak unik kerana mereka boleh mempengaruhi kumpulan dari agama lain untuk menghalang satu budaya songsang yang mungkin tidak sensitif kepada sebahagian penganut agama tersebut.

Cubaan demi cubaan dari sesetengah pihak untuk mengiktiraf perkahwinan sejenis hingga ke saat ini masih lagi tidak berjaya kerana usaha balas dari aktivis Islam dan Kristian yang bersatu ini. Moga ianya berterusan begitu hingga ke seterusnya.

5. Ada lagi yang lain seperti kejayaan tokoh Islam sebelum ini yang mengusahakan hak pendidikan percuma kepada orang Melayu Islam. Begitu juga bagaimana usaha mereka mendapatkan tapak tanah yang luas untuk binaan institusi bagi umat Islam di kawasan yang mahal.

6. Moga Singapura akan terus ke hadapan dalam mengukuhkan umat Islam. Kita adalah umat serumpun. Baik Singapura, baiklah kita juga di sini.

Pantai Temasik indah sekali

Pantai putih laut membiru

Abang lupa tidak sesekali

Sedang letih menahan rindu

Wallahu a’lam

Perunding Kanan Hubungan Antarabangsa ISMA
Ustaz Muhammad Fauzi Asmuni


Kuwait akan pastikan rakyat Palestin dapat hak mereka

KUWAIT, 9 Safar 1442H, Ahad – Kuwait tetap bertegas dengan prinsip untuk mendukung harapan rakyat Palestin mendapatkan hak mereka yang sah, lapor Anadolu Agency.

Menerusi pautan video ketika sesi ke-75 Perhimpunan Agung Pertubuhan Bangsa-bangsa Bersatu (PBB), Perdana Menteri Kuwait, Sabah Khalid Al-Hamad Al-Sabah berkata, perjuangan Palestin masih dalam sejarah penting dunia Arab dan Islam.

Tegasnya, amat penting untuk mengadakan semula rundingan bagi mencapai perdamaian yang adil dan menyeluruh sesuai dengan Inisiatif Damai Arab.

Bahkan beliau turut meminta pendudukan haram Israel dihentikan supaya penubuhan sebuah negara Palestin yang merdeka dengan Baitulmaqdis Timur sebagai ibu kota dapat dilaksana.

Ogos lalu, Emiriah Arab Bersatu (UAE) mengumumkan perjanjian dengan Israel untuk menjalin hubungan diplomatik dan menormalkan hubungan.

Bahrain mengikutinya dan ketiga-tiga negara menandatangani Perjanjian Abraham di Rumah Putih pada 15 September.

Bahrain menjadi negara Arab yang keempat menjalinkan hubungan diplomatik dengan Israel selepas Mesir mengambil langkah itu pada 1979, Jordan (1994) dan UAE (2020).

Perjanjian berkenaan mendapat kecaman besar-besaran daripada rakyat Palestin yang menyifatkannya sebagai tidak membantu menangani isu Palestin dan mengabaikan hak mereka.

Menurut pihak berkuasa Palestin, sebarang perjanjian dengan Israel mesti berdasarkan prinsip Inisiatif Damai Arab 2002, iaitu ‘tanah untuk perdamaian’ dan bukan ‘berdamai untuk perdamaian’ seperti yang dituntut oleh Israel.

Pada masa sama, Al-Sabah juga menegaskan kembali kedudukan Kuwait bahawa penyelesaian politik adalah satu-satunya jalan keluar untuk krisis yang sedang berlaku di Yaman.

Beliau meminta semua pihak untuk menyetujui cadangan yang dikemukakan wakil PBB ke Yaman, Martin Griffiths.

Perdana Menteri Kuwait itu turut mendesak semua pihak dalam konflik Libya untuk menahan diri dan membenarkan penyelesaian damai berdasarkan dialog. – Agensi


Mohd Rafiq letak jawatan Pengerusi PN Melaka

MELAKA, 21 Rabiulakhir 1443H, Jumaat – Naib Presiden Bersatu, Datuk Mohd Rafiq Naizamohideen mengumumkan meletak jawatan sebagai Pengerusi Perikatan Nasional (PN) Melaka dan Ketua Badan Pimpinan Bersatu Melaka berkuat kuasa serta-merta hari ini.

Beliau berkata, peletakan jawatan itu bagi memberi peluang kepada kepimpinan baharu untuk mengetuai Bersatu Melaka dan PN Melaka supaya mempunyai masa mencukupi bagi membuat persiapan menghadapi Pilihan Raya Umum Ke-15 (PRU15) .

“Surat rasmi peletakan jawatan saya akan diserahkan kepada Presiden Bersatu yang juga Pengerusi PN Tan Sri Muhyiddin Yassin esok.

“Peletakan jawatan ini juga bagi membolehkan saya memberi fokus memperkukuh kedudukan dan sokongan rakyat terhadap PN Parlimen Tangga Batu dan Bersatu Bahagian Tangga Batu serta memberi tumpuan sepenuhnya terhadap tanggungjawab saya sebagai Naib Presiden Bersatu menjelang PRU15,” katanya dalam kenyataan hari ini.

Beliau turut memohon maaf atas segala kekhilafan sepanjang menjalankan tugas sebagai Pengerusi PN Melaka dan Ketua Badan Pimpinan Bersatu negeri.

“Saya berharap dan berdoa agar rakyat dapat terus memberikan sokongan dan semoga PN akan mencapai kejayaan cemerlang pada PRU15,” katanya.

Pada Pilihan Raya Negeri Melaka 20 Nov lepas, Mohd Rafiq yang berdepan saingan empat penjuru di kerusi Dewan Undangan Negeri Telok Mas tewas kepada calon Barisan Nasional Datuk Abdul Razak Abdul Rahman dengan majoriti 2,076 undi. – Bernama


PN sokong Ismail Sabri dengan syarat

BANGI, 10 Muharram 1443H, Khamis – Sekiranya dilantik sebagai Perdana Menteri, Datuk Seri Ismail Sabri Yaakob perlu memastikan Ahli Jemaah Menteri yang bakal dilantik adalah mereka yang berintegriti, beramanah dan bebas daripada sebarang pertuduhan jenayah di mahkamah.

Pengerusi Perikatan Nasional (PN), Tan Sri Muhyiddin Yassin berkata, syarat berkenaan selaras dengan prinsip PN untuk mempertahankan kerajaan yang berintegriti.

Selain itu, kerajaan PN di bawah pimpinan Naib Presiden UMNO itu juga mesti meneruskan amalan menghormati prinsip pengasingan kuasa, melindungi kebebasan badan kehakiman dan menjunjung konsep Raja Berperlembagaan.

“PN telah sebulat suara bersetuju untuk mencalonkan mantan Timbalan Perdana Menteri, Datuk Seri Ismail Sabri Yaakob sebagai calon Perdana Menteri kerajaan Perikatan Nasional yang baharu.

“Semua 50 Ahli Dewan Rakyat dari parti-parti gabungan PN, iaitu 31 Ahli Dewan Rakyat Bersatu, 18 PAS dan 1 STAR telah menyerahkan akuan bersumpah ke Istana Negara pada 18 Ogos lepas menyatakan sokongan kepada beliau sebagai calon Perdana Menteri.

“4 Ahli Dewan Rakyat bebas pro-PN juga telah berbuat demikian. Saya juga telah berunding dengan pimpinan parti GPS dan PBS yang membentuk kerajaan Perikatan Nasional sebelum ini untuk mengambil ketetapan yang sama,” katanya dalam kenyataan hari ini.

Muhyiddin berkata, keputusan ini dibuat demi menjamin kesinambungan dasar-dasar kerajaan PN yang sedang menumpukan kepada usaha memerangi COVID-19, dan memulihkan negara sehingga tiba masa yang sesuai untuk diadakan Pilihan Raya Umum (PRU) bagi mengembalikan mandat kepada rakyat.

Keputusan ini juga bermakna PN lebih mengutamakan kestabilan politik dan kesejahteraan rakyat berbanding politik dendam dalam persaingan merebut kuasa.

Muhyiddin berkata, apabila berhadapan dengan situasi krisis, ahli politik mesti berjiwa besar demi kepentingan rakyat dan negara.

“Saya berharap proses pelantikan Perdana Menteri yang baharu dapat berjalan lancar dan dimuktamadkan dalam masa terdekat menurut kehendak Perlembagaan Persekutuan.

“Selaku Pengerusi Perikatan Nasional, saya akan meneruskan khidmat bakti kepada rakyat dan mempersiapkan parti bagi menghadapi PRU15 apabila tiba masanya,” katanya.


KKM senarai lapan negara dalam sekatan perjalanan

PUTRAJAYA, 26 Rabiulakhir 1443H, Rabu – Kementerian Kesihatan (KKM) menyenaraikan lapan negara dalam sekatan perjalanan sementara, dengan Malawi menjadi yang terkini dalam senarai tersebut susulan penularan varian baharu COVID-19 yang dikenali sebagai Omicron.

Menteri Kesihatan Khairy Jamaluddin berkata, pada 26 Nov lepas, KKM menyenaraikan Afrika Selatan, Botswana, Eswatini, Lesotho, Mozambique, Namibia dan Zimbabwe dalam senarai sekatan perjalanan sementara.

“Hari ini, Malawi tersenarai menjadikan jumlah negara terkini dalam senarai sekatan perjalanan adalah sebanyak lapan negara,” katanya pada sidang media perkembangan semasa varian Omicron dan COVID-19 di Malaysia, hari ini.

Beliau berkata, 20 negara sudah melaporkan pengesanan varian Omicron setakat semalam dan 203 daripada 215 kes varian itu telah dilaporkan dalam laman web Global Initiative on Sharing All Influenza Data (GISAID).

Menurut Khairy, KKM akan menyediakan senarai negara yang melaporkan kes varian Omicron atau berisiko tinggi berlaku penularan jangkitan varian baharu itu secara harian untuk diedarkan kepada Kementerian Luar; Kementerian Pelancongan, Seni dan Budaya; Kementerian Pengangkutan dan Jabatan Imigresen melalui Majlis Keselamatan Negara.

Beliau berkata, ia merupakan sebahagian daripada langkah-langkah kawalan serta pencegahan varian Omicron yang telah dibentang dan dipersetujui dalam Mesyuarat Kuartet Menteri COVID-19 semalam. – Bernama


Pakistan buru penyerang bunuh 6 tentera

KARACHI , 3 Jamadilakhir 1444H, Selasa – Pakistan memperluaskan carian memburu dalang di sebalik beberapa serangan yang mengorbankan enam tentera dan mencederakan 17 orang awam di barat daya negara itu.

Ketua Polis wilayah Baluchistan, Abdul Aziz Uqaili berkata, terdapat sembilan serangan dilaporkan berlaku di wilayah berkenaan sejak Ahad lalu.

Terdahulu, pasukan tentera memaklumkan, lima tentera termasuk kapten menjadi mangsa korban dalam serangan jalan raya berhampiran kenderaan pasukan keselamatan ketika operasi pembersihan kesan tembakan di Kahan, kawasan pedalaman di Baluchistan yang terletak bersempadan Afghanistan.

Bagaimanapun sehingga kini tiada pihak mengaku bertanggungjawab dalam serangan bom berkenan.

Menurut pegawai kanan polis, Azfar Mohesar, tentera keenam yang terkorban ialah selepas kejadian berbalas tembakan dengan Taliban Pakistan di kawasan Sambaza di daerah Zhob.

Sementara itu, di wilayah Quetta, kira-kira 12 cedera apabila penyerang melemparkan bom tangan di bazar berhampiran kawasan perumahan.

Manakala lima lagi dilaporkan cedera dalam serangan di bandar Kalat, Khuzdar dan Hub.

Semalam, Ketua Tentera Pakistan, Jenaral Asim Munir dan beberapa pegawai menghadiri majlis pengebumian kapten Mohamad Fahad Khan yang terkorban di Baluchistan.

Taliban Pakistan yang dikenali TTP kini sedang memperluaskan kuasa di seluruh Pakistan sejak bulan lalu.

Mereka kini secara unilateral menamatkan gencatan senjata dan menuduh tentera melanggar gencatan senjata. – Agensi


COVID-19: KKM belanja lebih RM8 juta untuk pengurusan mayat

KUALA LUMPUR, 14 Rabiulawal 1443H, Khamis – Kementerian Kesihatan (KKM) telah membelanjakan sebanyak RM8.128 juta untuk perolehan peralatan perubatan khususnya bagi pengurusan mayat berkaitan COVID-19 di Jabatan Forensik hospital KKM di seluruh negara dari 2020 hingga 10 September lepas.

Timbalan Menteri Kesihatan II Datuk Aaron Ago Dagang berkata daripada jumlah tersebut, RM6.5 juta dibelanjakan bagi urusan penyimpanan mayat di hospital yang meninggal dunia akibat COVID-19.

“Pada 2020 kita belanjakan lebih kurang RM898,000 dan tahun ini RM7.2 juta,” katanya dalam sesi soal jawab pada persidangan Dewan Negara di sini hari ini.

Beliau menjawab soalan Senator Datuk Juhanis Abd Aziz mengenai jumlah elaun khas untuk petugas kesihatan yang telah dibelanjakan serta jumlah peruntukan dibelanjakan bagi urusan penyimpanan mayat di hospital yang meninggal dunia akibat COVID-19.

Terdahulu, Aaron berkata kadar pemberian elaun khas COVID-19 kepada petugas barisan hadapan antaranya bagi doktor dan anggota kesihatan daripada pelbagai kategori yang terlibat dalam pengurusan menangani wabak COVID-19 telah pun dinaikkan daripada RM400 kepada RM600 sebulan.

“Secara keseluruhannya hingga 30 Sept 2021, Kementerian Kesihatan telah membelanjakan sejumlah RM916 juta bagi bayaran elaun khas kepada petugas KKM yang melibatkan kira-kira 1.7 juta tuntutan.

“Pemberian elaun khas ini juga diberi kepada petugas penjawat awam yang terlibat dalam Program Imunisasi COVID-19 Kebangsaan (PICK) yang kadarnya juga dinaikkan kepada RM600 sebulan,” katanya. – Bernama


Permohonan Zahid kembalikan pasport secara kekal ditolak

KUALA LUMPUR, 12 Rejab 1444H, Jumaat – Mahkamah Tinggi di sini menolak permohonan Datuk Seri Ahmad Zahid Hamidi untuk mendapatkan akses kekal kepada pasportnya, tetapi mencadangkan beliau memohon dokumen perjalanan diplomatik.

Sebelum ini, Ahmad Zahid memohon pasportnya dikembalikan atas dasar untuk membantunya melaksanakan fungsi rasminya sebagai Timbalan Perdana Menteri.

Hakim Collin Lawrence Sequerah ketika menolak permohonan itu berkata, salah satu syarat jaminan Ahmad Zahid ialah beliau menyerahkan pasportnya kepada mahkamah.

Beliau berkata, Perlembagaan Persekutuan menetapkan bahawa semua individu adalah sama rata di sisi undang-undang.

“Sebelum undang-undang, tidak akan ada keistimewaan, orang atau kelas di atas undang-undang,” kata hakim itu.

Hakim Sequerah berkata, mahkamah bagaimanapun mengambil maklum bahawa Ahmad Zahid sebagai Timbalan Perdana Menteri dan Menteri Kemajuan Luar Bandar dan Wilayah mempunyai tugas rasmi untuk dilaksanakan.

“Tugas-tugas ini tidak boleh bertentangan dengan kewajipan untuk pergi ke mahkamah (yang) juga mempunyai fungsi untuk dilaksanakan,” katanya.

Oleh itu, mahkamah membenarkan Ahmad Zahid mempunyai akses sementara kepada pasportnya bagi tujuan memohon pasport diplomatik.

Berikutan itu, Ahmad Zahid perlu memulangkan pasportnya kepada mahkamah.

Pada 20 Januari, Ahmad Zahid memfailkan permohonan pelepasan kekal pasportnya, yang menurutnya dilakukan secara bona fide (dengan niat baik) supaya dia dapat melaksanakan tugas rasminya.

Pasportnya sebelum ini diserahkan kepada mahkamah sebagai syarat jaminan tambahan selepas dia didakwa atas 47 pertuduhan rasuah, pecah amanah dan pengubahan wang haram membabitkan yayasan amal Yayasan Akalbudi (YAB), yang kini di peringkat pembelaan.


Amaran hujan lebat, ribut petir di 4 negeri

BANGI, 27 Zulkaedah 1444H, Jumaat – Jabatan Meteorologi (METMalaysia) mengeluarkan amaran ribut petir, hujan lebat dan angin kencang di empat negeri sehingga jam 7 petang ini.

Menerusi kenyataan di Facebook, METMalaysia memaklumkan negeri dijangka berdepan cuaca buruk ialah Pahang, Johor, Sarawak dan Sabah.

“Di Pahang membabitan kawasan Rompin, manakala di Johor pula ia membabitkan daerah Mersing.

“Bagi Sarawak pula, ia membabitkan daerah Mukah (Matu, Dalat dan Mukah), Bintulu (Tatau dan Bintulu), Miri (Marudi) dan Limbang,” katanya.

Kataya, untuk negeri Sabah, kawasan yang dijangka mengalami cuaca itu adalah sekitar Pedalaman (Sipitang dan Tenom), Pantai Barat (Kota Kinabalu, Tuaran, Ranau dan Kota Belud) dan Sandakan (Telupid dan Beluran).

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mililiter (mm) per jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya.


COVID-19: Lebih 206,000 kanak-kanak di Malaysia terima dos pertama vaksin

KUALA LUMPUR, 13 Rejab 1443H, Rabu – Sebanyak 206,748 atau 5.8 peratus populasi kanak-kanak berusia lima hingga 11 tahun di negara ini telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, sejumlah 13,373,479 atau 56.8 peratus populasi dewasa dalam negara telah menerima dos penggalak COVID-19, setakat semalam.

Sejumlah 22,938,190 individu atau 97.5 peratus daripada populasi itu telah melengkapkan vaksinasi mereka manakala 98.7 peratus atau 23,214,625 telah menerima sekurang-kurangnya satu dos vaksin.

Bagi remaja berusia 12 hingga 17 tahun pula, sebanyak 2,796,021 individu atau 89.9 peratus daripada populasi itu telah melengkapkan vaksinasi mereka, manakala 2,875,825 atau 92.5 peratus menerima sekurang-kurangnya satu dos vaksin.

Semalam, sebanyak 149,888 dos vaksin diberikan meliputi 38,738 dos pertama, 1,489 dos kedua dan 109,661 dos penggalak, menjadikan jumlah kumulatif dos vaksin yang diberikan di bawah PICK sebanyak 65,198,894 dos.

Sementara itu, menurut portal GitHub Kementerian Kesihatan, sebanyak 24 kes kematian akibat COVID-19 direkodkan semalam dengan Johor dan Sabah masing-masing lima kes, Selangor dengan empat kes, Kedah melaporkan tiga kes manakala Kelantan, Negeri Sembilan dan Terengganu masing-masing dua kes dan Perak satu kes. – Bernama